2
Silotan sa Ginoo ang mga Nagdaog-daog sa mga Kabos
1 Alaot kamong nagplano ug daotan bisan sa inyong paghigda.
Pagkabuntag buhaton ninyo ang daotan ninyong giplano
tungod kay aduna kamoy gahom sa paghimo niini.
2 Giilog ninyo ang mga uma ug mga balay nga inyong magustohan.
Gilimbongan ninyo ang mga tawo aron makuha ninyo
ang ilang balay ug ang ilang napanunod nga yuta.
3 Busa mao kini ang giingon sa Ginoo kaninyo:
“Pamati kamo!
Nagplano ako ug kalaglagan batok kaninyo
ug dili gayod kamo makalingkawas niini.
Dili na kamo makapanghambog
kay panahon kini sa katalagman.
4 Nianang adlawa bugal-bugalan kamo sa mga tawo
pinaagi sa awit sa pagminatay nga nag-ingon,
‘Gilaglag kami sa hingpit! Gikuha sa Ginoo
ang among yuta ug gihatag sa mga maluibon.’ ”
5 Busa wala unya usa kaninyo nga makadawat sa yuta
sa dihang iuli na kini sa mga katawhan sa Ginoo.
Mini nga mga Propeta
6 Ang mga tawo nag-ingon kanako,
“Ayaw na kami walihi mahitungod nianang katalagman nga imong giingon,
kay dili gayod kami maulawan.
7 Ngano, gitunglo ba sa Ginoo ang mga kaliwat ni Jacob?
Nahurot na ba ang iyang pasensya?
Buluhaton ba niya ang pagpanglaglag?”
Mao kini ang tubag sa Ginoo kaninyo:
“Kon maayo lang ang inyong ginahimo
madawat gayod ninyo ang akong mga saad.
8 Apan gikontra ninyo nga daw mga kaaway ang akong katawhan.
Naghuna-huna sila nga sa pagpauli nila sa ilang dapit
gikan sa gira wala nay manghilabot kanila,
apan anaa diay kamo nga moilog sa ilang mga kupo.
9 Giabog ninyo ang ilang mga babaye
sa ilang gimahal pag-ayo nga mga pinuy-anan.
Ug gikuha ninyo ang akong panalangin gikan sa ilang mga kabataan,
busa dili na nila kini madawat hangtod sa kahangtoran.
10 Pahawa kamo dinhi sa Israel kay kini
nga dapit dili na makahatag kaninyo ug kapahulayan,
tungod kay gihugawan ninyo kini sa inyong mga sala.
Malaglag gayod kini nga dapit ug dili na mapuslan.*
11 Ang gusto ninyo nga magwawali mao kadtong
limbongan ug bakakon, ug magwali ug ingon niini:
‘Moabunda ang inyong bino ug ang uban pang mga ilimnon.’
Ang Gisaad nga Kagawasan
12 “Kamong mga katawhan sa Israel ug
sa Juda† nga nabiling buhi,
pagatigomon ko gayod kamo sama sa mga karnero balik ngadto sa toril
o sama sa panon sa kahayopan sa sabsabanan.
Mapuno ang inyong yuta sa mga katawhan.
13 Ablihan ko ang pultahan sa siyudad diin kamo gibihag,
ug pangulohan ko kamo sa paggawas.
Ako, ang Ginoo nga inyong hari, maoy mangulo kaninyo.”
* 2:10 Malaglag…mapuslan: o Malaglag gayod kamo sa hingpit. † 2:12 Israel…Juda: sa Hebreo, Jacob…Israel.