Salmo 82
Ang awit ni Asaf.
1 Gipangulohan sa Dios ang panagtigom sa mga pangulo;*
ug gihukman niya sila.
2 Miingon siya,
“Hangtod kanus-a kamo mohukom nga dili matarong?
Hangtod kanus-a kamo modapig sa mga daotan?
3 Hatagi ninyo ug hustisya ang mga timawa ug mga ilo.
Labani ninyo ang katungod sa mga kabos
ug mga dinaog-daog.
4 Luwasa ang mga kabos ug timawa
gikan sa gahom sa mga tawong daotan.
5 “Wala silay nahibaloan.
Dili sila makasabot.
Daw nagkinabuhi sila sa kangitngit,
ug walay kalig-onan ang ilang kinabuhi.†
6 “Nakaingon na ako kaninyo, ‘Mga dios kamo;
tanan kamo mga anak sa Labing Halangdong Dios.
7 Apan mamatay gihapon kamo isip nga tawo.
Matapos ang inyong kinabuhi
sama sa tanang mga pangulo.’ ”
8 Sige na, O Dios,
hukmi ang tanang mga katawhan sa kalibotan,
kay imo sila.
* Salmo 82:1 mga pangulo: mahimong mga pangulo nga makagagahom, o mga dios sa mga nasod, o langitnong mga binuhat. † Salmo 82:5 walay kalig-onan ang ilang kinabuhi: sa literal, nagtay-og ang tanang pundasyon sa kalibotan.