Salmo 106
1 Dayega ang Ginoo!
Pasalamati siya kay maayo siya;
ang iyang gugma walay kataposan.
2 Walay makahatag ug hingpit nga pagsaysay
o makapadayag sa hingpit nga pagdayeg
alang sa gamhanang mga buhat sa Ginoo.
3 Bulahan ang tawo nga naghimo sa husto
ug matarong sa tanang panahon.
4 Ginoo, hinumdomi ako
kon tabangan mo na ang imong katawhan;
luwasa usab ako kon luwason mo sila,
5 aron matagamtaman ko usab ang kauswagan
sa imong pinili nga nasod
ug aron makaambit sa ilang kalipay,
ug makauban sa ilang pagdayeg kanimo.
6 Nakasala kami sama sa among mga katigulangan;
daotan kaayo ang among gihimo.
7 Sa dihang didto sa Ehipto ang among mga katigulangan,
wala nila tagda ang imong katingalahang mga buhat.
Gikalimtan nila ang daghang mga higayon
diin gipakita mo ang imong gugma kanila,
ug misupak sila kanimo didto sa Pulang Dagat.
8 Apan giluwas mo sila tungod
ug alang sa imong kadungganan,
ug aron ikapadayag ang imong gahom.
9 Gimandoan sa Ginoo ang Pulang Dagat nga momala,
ug namala kini;
ug gipatabok niya ang iyang katawhan sa dagat
nga daw sa disyerto kini nga ilang ginaagian.
10 Giluwas niya sila
gikan sa kamot sa mga kaaway.
11 Gitabonan sa tubig ang ilang mga kaaway
ug wala gayoy nakalingkawas.
12 Busa mituo sila sa iyang mga saad
ug nag-awit silag pagdayeg kaniya.
13 Apan gikalimtan lang dayon nila
ang iyang gihimo,
ug wala sila mohulat sa iyang tambag.
14 Didto sa kamingawan,
gisulayan nila ang Dios
tungod sa hilabihan nilang pagpangandoy sa pagkaon.
15 Busa gihatag niya kanila ang ilang gipangayo,
apan gipadad-an usab niya sila
ug sakit nga nakapaluya kanila.
16 Didto sa ilang kampo sa kamingawan,
nasina sila kang Moises ug kang Aaron.
Si Aaron, gilain aron moalagad sa Ginoo.
17 Busa naabli ang yuta
ug gilamoy sila si Datan ug Abiram
ug ang ilang mga pamilya.
18 Ug adunay kalayo usab nga misunog
sa ilang daotang mga sumusunod.
19 Didto sa Horeb, naghimo ang mga Israelinhon
ug bulawan nga baka
ug gisimba nila kini nga dios-dios.
20 Gibaylo nila ang ilang halangdon nga Dios sa estatuwa
sa usa ka torong baka nga sagbot ang kinaon.
21-22 Gikalimtan nila ang Dios nga nagluwas kanila
ug naghimo sa gamhanan
ug katingalahang mga butang didto sa Ehipto,
ang yuta sa mga kaliwat ni Ham,
ug didto sa Pulang Dagat.
23 Laglagon na unta sa Dios ang iyang katawhan
kon wala pa magpataliwala si Moises nga iyang alagad,
ug mihangyo nga isalikway ang iyang kasuko
ug dili ipadayon ang paglaglag kanila.
24 Nagdumili pa gayod sila sa pagsulod sa maayong yuta
kay wala sila motuo sa saad sa Dios.
25 Nagbagulbol sila diha sa ilang mga tolda
ug wala sila motuman sa Ginoo.
26 Busa nanumpa ang Ginoo nga pamatyon niya sila sa kamingawan,
27 ug katagon niya ang ilang mga kaliwat
sa ubang mga nasod diin sila mangamatay.
28 Nakighiusa sila sa pagsimba kang Baal sa Peor
ug mikaon sila sa mga halad alang sa mga patay*.
29 Gipalagot nila ang Ginoo tungod
sa ilang daotang mga binuhatan,
busa miabot kanila ang katalagman.
30 Apan nagpataliwala si Pinehas,
busa mihunong ang katalagman.
31 Ang gihimo ni Pinehas giisip nga matarong,
ug hinumdoman kini sa mga tawo
hangtod sa kahangtoran.
32 Didto usab sa tuboran sa Meriba,
gipalagot sa mga Israelinhon ang Ginoo,
ug nakapahasol kini pag-ayo kang Moises.
33 Tungod sa ilang gihimo nasuko si Moises kanila,
ug nakasulti ug mga pulong nga dili niya angay isulti.
34 Wala pamatya sa mga Israelinhon
ang mga katawhan sa Canaan
nga mao untay gisugo sa Ginoo kanila.
35 Nakig-uban pa hinuon sila niining mga tawhana
ug misunod sa ilang mga binuhatan.
36 Misimba sila sa mga dios-dios niining mga tawhana
ug nahimo kining hinungdan sa ilang kalaglagan.
37 Gihalad nila ang ilang mga kabataan
sa mga demonyo.
38 Giula nila ang dugo sa ilang inosenteng mga kabataan
ingon nga halad ngadto sa dios-dios sa Canaan.
Niining paagiha,
gihugawan nila ang yuta sa Canaan.
39 Apil sila nahimong mahugaw tungod sa ilang gihimo.
Nagluib sila sa Dios sama sa usa ka babaye nga nanapaw.
40 Busa nasuko ang Ginoo sa iyang katawhan
nga iyang gipanag-iyahan,
ug gikasilagan niya sila.
41 Gitugyan niya sila sa ilang kaaway nga mga nasod,
nga maoy migahom kanila.
42 Gidaog-daog sila
ug giulipon sa ilang mga kaaway.
43 Sa makadaghang higayon giluwas sila sa Dios,
apan nagpadayon sila sa pagsupak kaniya,
ug misamot sila paglunang sa ilang mga sala.
44 Apan namati gihapon kanila ang Dios,
ug gitabangan gihapon niya sila sa ilang mga kalisod
sa dihang nadungog niya ang ilang pagpakitabang.
45 Gihinumdoman sa Dios ang iyang kasabotan kanila,
ug tungod sa iyang dakong gugma kanila nausab
ang iyang plano ug wala na niya sila siloti.
46 Ug pagbuot niya nga kaloy-an sila
sa mga mibihag kanila.
47 Luwasa kami, Ginoo nga among Dios!
Kuhaa kami gikan sa ubang kanasoran
ug tigoma kami pag-usab sa among yuta,
aron makapasalamat kami
ug makadayeg sa imong pagkabalaan†.
48 Dalaygon ang Ginoo, nga Dios sa Israel,
sa walay kataposan.
Ang tanan nga katawhan motubag ug, “Amen!”
Dayega ang Ginoo!
* Salmo 106:28 mga patay: o patay nga mga dios-dios. † Salmo 106:47 pagkabalaan: sa literal, balaang ngalan.