6
Ang Akusasyon sa Ginoo Batok sa mga Israelinhon
1 Kamong mga Israelinhon, pamatia ninyo ang isulti sa Ginoo kaninyo:
“Sige na, ipresentar ninyo ang inyong kaso;
padungga ninyo ang mga bukid
ug ang mga bungtod* sa inyong isulti.
2 “Ug kamong mga bukid nga mao ang malig-on
nga mga pundasyon sa kalibotan,
pamatia ninyo ang akusasyon sa Ginoo batok
sa mga Israelinhon nga iyang katawhan.
3 “Mga katawhan ko,
unsa bay sala nga nahimo ko kaninyo?
Gilisod-lisod ko ba kamo? Tubaga ninyo ako!
4 Gipagawas ko kamo gikan sa Ehipto diin giulipon kamo.
Ug gipadala ko si Moises, Aaron,
ug si Miriam sa pagpangulo kaninyo.
5 Mga katawhan ko,
hinumdomi ninyo nga gisugo ni Balak nga hari sa Moab
si Balaam nga anak ni Beor nga tunglohon kamo.
Apan gisugo ko si Balaam
sa pagpanalangin kaninyo.
Hinumdomi usab ninyo
kon giunsa ko kamo pagtabang
sa pagtabok sa Suba sa Jordan
sa dihang naglakaw kamo
gikan sa Shitim hangtod sa Gilgal,
aron maamgohan ninyo ang gibuhat ko sa pagluwas kaninyo.”
6 Unsay ihalad ko sa Ginoo
nga anaa sa langit, kon mosimba ako sa Dios?
Mohalad ba ako ug baka nga usa ka tuig
ang panuigon isip halad nga sinunog?
7 Malipay kaha ang Ginoo kon halaran ko siya
ug linibo ka mga karnero ug daghan kaayong lana sa olibo?
Ihalad ko ba kaniya ang akong kamagulangang
anak isip bayad sa akong mga sala?
8 Gitudloan na kita sa Ginoo kon unsa ang maayo.
Ug mao kini ang iyang gusto nga ipatuman kanato:
Himuon nato kon unsa ang matarong,
palabihon nato ang pagkamaluloy-on ngadto sa uban,
ug mapainubsanon kitang mosunod sa Dios.
Silotan sa Ginoo ang mga Israelinhon
9 Pamati kamo sa gisulti sa Ginoo ngadto sa siyudad sa Jerusalem,
kay ang nagtahod kaniya mao ang adunay husto nga kaalam:
“Patalinghugi ang baston ug ang Ginoo nga nagbutang niini.
10 Daotan kamong mga katawhan!
Dili ko kalimtan ang mga bahandi
nga natigom ninyo sa daotang paagi.
Naggamit kamo sa dili hustong taksanan,
ang buhat nga akong gipanghimaraot.
11 Dili mahimong pasagdan ko lang kamo
nga manglimbong sa inyong timbangan.
12 Bangis ang mga adunahan diha kaninyo
ug tanan kamo limbongan ug bakakon.
13 Busa tungod sa inyong mga sala silotan ko kamo
sa hilabihan aron malaglag kamo.
14 Tinuod nga makakaon kamo, apan dili kamo mabusog;
kanunay gihapon kamong gutomon.
Magtipig kamo ug mga abot, apan dili ninyo kini mapuslan,
kay ipakuha ko kini sa inyong mga kaaway panahon sa gira.
15 Magpugas kamo, apan dili kamo ang mag-ani niini.
Magpuga kamo ug mga olibo,
apan dili kamo ang makapahimulos sa lana niini.
Magpuga kamo ug mga ubas,
apan dili kamo ang moinom sa bino niini.
16 Mahitabo kini kaninyo tungod kay gisunod
ninyo ang daotang mga binuhatan, mga tulomanon,
ug mga tambag ni Haring Omri
ug sa panimalay ni Haring Ahab.
Busa laglagon ko kamo, ug biay-biayon kamo
ug bugal-bugalan sa ubang mga nasod.”
* 6:1 padungga…bungtod: ang mga bukid ug mga bungtod nagsilbi nga mga testigo sa kaso.