17
Ang Mensahe bahin sa Damasco
1 Kini nga mensahe bahin sa Damasco:*
“Pamati! Dili na mahimong usa ka siyudad ang Damasco
tungod kay magun-ob kini.
2 Wala na gayoy mopuyo sa mga lungsod sa Aroer.
Mahimo na lang kining puloy-anan sa mga mananap,
ug walay motugaw kanila.
3 Mangaguba ang pinarilan nga mga lungsod sa Israel,†
ug mawala ang pagkagamhanan sa Damasco.
Ang dangatan sa mga nahibiling mga taga-Aram‡
mahimong sama sa gidangatan sa mga Israelinhon.”
Ako, ang Ginoo nga Makagagahom, ang nag-ingon niini.
4 “Nianang panahona, mahanaw ang gahom sa Israel.
Mahanaw ang iyang bahandi ug mahimo siyang kabos.
5 Mahisama siya sa kaumahan
sa taga-Efraim human kini maanihi.
6 Gamay ra ang mahibilin sa iyang katawhan.
Mahisama siya sa kahoyng olibo nga human mapupui,
mabinlan lang ug duha o tulo ka bunga sa kinatumyan nga sanga,
o upat o lima sa ubang mga sanga.
Ako, ang Ginoo, nga Dios sa Israel, ang nag-ingon niini.”
7 Nianang adlawa,
modangop na ang mga tawo sa nagbuhat kanila,
sa Balaan nga Dios sa Israel.
8 Dili na sila modangop sa mga halaran nga ilang hinimo.
Dili na nila panumbalingon ang mga poste
nga simbolo sa diosa nga si Ashera,
ug ang mga halaran nga sunoganan nila ug insenso,
nga hinimo lang nila.
9 Nianang adlawa, ang ilang lig-ong mga lungsod maguba ug biyaan na lang nila. Sama sa mga lungsod sa mga Amorihanon ug Hibihanon§ nga ilang gipamiyaan sa dihang miabot ang mga Israelinhon.
10 Mahitabo kini kaninyong mga taga-Israel,
kay gikalimtan ninyo ang Dios
nga inyong manluluwas ug ang inyong salipdanan nga Bato.
Busa bisan pag magtanom kamog maayo nga klasi sa mga tanom
sama sa ubas nga gikan pa sa ubang dapit,
11 ug bisan pag motubo kini
ug mamulak niana mismong adlawa nga gitanom ninyo kini,
wala gayod kamoy bunga nga makuha
kondili kalisdanan ug walay hunong nga kasakit.
12 Ang kabanha sa daghang mga nasod sama sa haguros sa dagkong mga balod.
13 Apan bisag mohaguros pa sila sama sa dagkong mga balod,
mangikyas sila kon badlongon sila sa Dios.
Sama sila sa tahop sa bukid nga gipalid sa hangin,
ug sa dagami nga gisuyop sa alimpulos.
14 Sa gabii manghasi sila,
apan sa dili pa moabot ang kabuntagon mangahanaw sila.
Mao kini ang mahitabo sa nanulong kanato
ug nangilog sa atong mga kabtangan.
* 17:1 Damasco: ang Damasco mao ang kapital sa Siria ug nagrepresentar sa tibuok nasod sa Siria. † 17:3 Israel: sa Hebreo, Efraim. Usa ka tawag sa gingharian sa Israel. ‡ 17:3 Aram: o Siria. § 17:9 mga lungsod sa mga Amorihanon ug Hibihanon: mao kini sa Septuagint. Sa Hebreo kakahoyan ug mga bukid nga nahimong awaaw.