27
Ang Halaran sa Bukid sa Ebal
1 Unya gimandoan ni Moises ug sa mga tigdumala sa Israel ang katawhan, “Tumana ninyo kining tanang mga sugo nga ginahatag ko kaninyo karong adlawa. 2 Kon makatabok na kamo sa Suba sa Jordan, didto sa yuta nga ginahatag kaninyo sa Ginoo nga inyong Dios, pagtapok kamog dagkong mga bato, ug buliti ninyo kinig apog. 3 Isulat ninyo niining mga bato ang tanang kasugoan kon makasulod na kamo sa maayo ug mabungahon nga yuta* nga ihatag kaninyo sa Ginoo nga inyong Dios, ang Dios sa inyong mga katigulangan, sumala sa iyang gisaad kaninyo. 4 Kon makatabok na kamo sa Suba sa Jordan, ipahimutang ninyo kini nga mga bato didto sa Bukid sa Ebal, sumala sa gimando ko kaninyo karong adlawa, ug buliti ninyo kinig apog. 5 Unya maghimo kamo didto ug halaran nga bato alang sa Ginoo nga inyong Dios. Ayaw kamo paggamit ug bisan unsa nga kagamitan nga puthaw sa pagsapsap niini. 6 Ang bato nga inyong himuong halaran kinahanglan wala masapsapi. Unya paghalad kamo niining halaran ug mga halad nga sinunog alang sa Ginoo nga inyong Dios. 7 Paghalad usab kamo ug halad alang sa maayong relasyon, ug kaona ninyo kini didto ug paglipay kamo diha sa presensya sa Ginoo nga inyong Dios. 8 Ug isulat ninyo nga klaro kining mga kasugoan sa Dios diha sa mga bato nga inyong gibulit ug apog.”
9 Miingon pa gayod si Moises ug ang mga pari nga kaliwat ni Levi sa tanang mga Israelinhon, “Pamati kamo, O katawhan sa Israel! Karong adlawa nahimo na kamong katawhan sa Ginoo nga inyong Dios. 10 Busa tumana ninyo ang Ginoo nga inyong Dios ug sunda ang iyang mga sugo ug mga tulomanon nga ginahatag ko kaninyo karong adlawa.”
Ang mga Tunglo
11 Sa mao usab nga adlaw gimandoan ni Moises ang mga tawo, 12 “Kon makatabok na kamo sa Suba sa Jordan, mao kini ang mga tribo nga mobarog sa Bukid sa Gerizim sa pagbendisyon sa katawhan: ang tribo ni Simeon, Levi, Juda, Isacar, Jose, ug ni Benjamin. 13 Ug mao usab kini ang mga tribo nga mobarog sa Bukid sa Ebal sa pagtunglo sa katawhan: ang tribo ni Ruben, Gad, Aser, Zabulon, Dan, ug ni Neftali.
14 “Unya ang mga Levita mosinggit ug kusog ngadto sa tanang mga Israelinhon:
15 “Tinunglo ang tawo nga maghimo sa bisan unsa nga mga dios-dios nga hinimo sa bato o bronsi ug mosimba niini sa tago. Kay kining mga dios-dios nga hinimo lang sa tawo gikangil-aran sa Ginoo.”
Motubag dayon ang tanang mga tawo, “Amen!”†
16 “Tinunglo ang tawo nga dili motahod sa iyang ginikanan.”
Motubag dayon ang tanang mga tawo, “Amen!”
17 “Tinunglo ang tawo nga mangawat sa yuta sa iyang isigka-tawo pinaagi sa pagbalhin sa muhon.”
Motubag dayon ang tanang mga tawo, “Amen!”
18 “Tinunglo ang tawo nga magpahisalaag sa usa ka buta sa dalan.”
Motubag dayon ang tanang mga tawo, “Amen!”
19 “Tinunglo ang tawo nga dili mohatag ug hustisya sa mga langyaw, sa mga ilo, ug sa mga biyuda.”
Motubag dayon ang tanang mga tawo, “Amen!”
20 “Tinunglo ang tawo nga makighilawas sa asawa sa iyang amahan, kay gipakaulawan niya ang iyang amahan.”
Motubag dayon ang tanang mga tawo, “Amen!”
21 “Tinunglo ang tawo nga makighilawas sa bisan unsa nga mananap.”
Motubag dayon ang tanang mga tawo, “Amen!”
22 “Tinunglo ang tawo nga makighilawas sa iyang igsoong babaye, igsoon man kini niya sa amahan o sa inahan.”
Motubag dayon ang tanang mga tawo, “Amen!”
23 “Tinunglo ang tawo nga makighilawas sa iyang ugangang babaye.”
Motubag dayon ang tanang mga tawo, “Amen!”
24 “Tinunglo ang tawo nga mopatay sa iyang isigka-tawo sa tago.”
Motubag dayon ang tanang mga tawo, “Amen!”
25 “Tinunglo ang tawo nga magpasuhol sa pagpatay sa usa ka inosenteng tawo.”
Motubag dayon ang tanang mga tawo, “Amen!”
26 “Tinunglo ang tawo nga dili mosunod o motuman niining tanang mga sugo.”
Motubag dayon ang tanang mga tawo, “Amen!”
* 27:3 maayo…yuta: sa Hebreo, yuta nga gaagas ang gatas ug dugos. † 27:15 Amen: sa Hebreo, kini nga pulong nagkahulogan ug “hinaut pa,” o “tinuod gayod.” Usahay makita kini nga pulong isip panapos sa mga pagdayeg.