13
Ang Pagkuha sa Sudlanan sa Kasabotan
1 Mikonsulta si David sa iyang mga opisyal ug sa mga komander sa linibo ug ginatos ka mga sundalo. 2 Unya miingon siya sa tibuok katilingban sa Israel, “Kon mouyon kamo ug kon kini kabubut-on sa Ginoo nga atong Dios, magpadala kita ug mensahe ngadto sa tanan natong mga katagilungsod sa tibuok teritoryo sa Israel, ug sa mga pari ug mga Levita nga kauban nila sa ilang mga lungsod ug mga sabsabanan. Paanhion nato sila aron makig-uban kanato. 3 Dad-on nato pagbalik dinhi kanato ang Sudlanan sa Kasabotan sa atong Dios, kay wala nato kini mahatagig pagtagad sa dihang si Saulo pa ang hari.” 4 Miuyon ang tibuok katilingban kay nakita nila nga mao kadto ang husto nga buhaton.
5 Busa gitigom ni David ang tanang mga Israelinhon, gikan sa Suba sa Shihor sa Ehipto hangtod sa Lebo Hamat,* aron sa pagkuha sa Sudlanan sa Dios† didto sa Kiriat-Jearim. 6 Miadto si David ug ang mga Israelinhon sa Baala sa Juda (nga mao ang Kiriat-Jearim) aron sa pagkuha sa Sudlanan sa Kasabotan sa Ginoong Dios, diin anaa ang iyang presensya.‡ Naglingkod ang Ginoo sa iyang trono taliwala sa mga kerubin.
7 Gikuha nila ang Sudlanan sa Dios sa balay ni Abinadab ug gikarga sa bag-o nga karomata. Si Uza ug si Ahio ang migiya sa karomata. 8 Nagsaulog si David ug ang mga Israelinhon sa tumang kalipay diha sa presensya sa Dios. Nanag-awit sila ug nanagtukar ug mga harpa, lira, tamborin, simbal, ug trumpeta.
9 Sa pag-abot nila didto sa giokanan ni Kidon, gikab-ot ni Uza ang Sudlanan ug gikuptan, kay napandol ang baka nga nagguyod sa karomata. 10 Nasuko pag-ayo ang Ginoo kang Uza tungod kay gikuptan niini ang Sudlanan. Busa namatay si Uza diha sa presensya sa Dios.
11 Nasuko si David tungod kay gisilotan sa Ginoo si Uza sa iyang kasuko. Mao kana nga hangtod karon gitawag kadtong dapita ug Perez Uza.
12 Nahadlok si David sa Dios niadtong adlawa, ug miingon siya, “Unsaon ko man pagdala ang Sudlanan sa Dios sa akong lungsod?” 13 Busa nakahukom siya nga dili na lang dad-on ang Sudlanan ngadto sa iyang lungsod. Gibilin niya hinuon kini sa balay ni Obed Edom nga taga-Gat. 14 Didto kini sa balay ni Obed Edom sulod sa tulo ka bulan, ug gipanalanginan sa Ginoo ang panimalay ug ang tanan nga gipanag-iyahan ni Obed Edom.
* 13:5 Lebo Hamat: o Tungasanan sa Hamat. † 13:5 Sudlanan sa Dios nga mao ang Sudlanan sa Kasabotan. ‡ 13:6 anaa ang iyang presensya: sa literal, ginatawag ang iya ngalan.