10
1-2 Alaot kamo nga naghimog dili makiangayon nga mga balaod,
kamong nagdaog-daog sa mga kabos kong katawhan
ug wala nagpakabana sa ilang katungod,
ug naghikaw kanila sa hustisya.
Pinaagi usab niini nga mga balaod giilog ninyo
ang kabtangan sa mga biyuda ug mga ilo.
3 Unsay inyong buhaton sa adlaw nga silotan kamo?
Unsay inyong himuon inig-abot sa katalagman
gikan sa halayo?
Kinsay inyong pangayoan ug tabang?
Ug asa man ninyo tagoan ang inyong bahandi?
4 Walay mahibilin kaninyo kondili mabihag kamo
o mangamatay.
Apan ang kasuko sa Ginoo dili pa gayod mahupay.
Andam pa gihapon siya sa pagsilot kaninyo.
Ang Silot sa Ginoo sa mga Taga-Asiria
5 Miingon ang Ginoo,
“Alaot ang mga taga-Asiria.
Sila ang gamiton ko nga bunal sa pagsilot
sa akong gikapungtan.
6 Sugoon ko sila nga mosulong sa dili diosnon nga nasod
nga akong gikapungtan,
aron sa paglaglag ug pagyatak-yatak
niini sama sa lapok sa kadalanan,
ug aron sa pag-angkon sa tanang mga kabtangan niini.
7 Apan ang hari sa Asiria dili makahibalo
nga gigamit lang sila sa Ginoo.
Abi niyag ginalaglag lang niya
ang daghang mga nasod.
8 Nagpasigarbo siya nga nag-ingon, ‘Dili ba nga sama sa hari
ang mga komander sa akong mga sundalo?
9 Unsa ba ang kalainan sa Carkemish ug sa Calno,
sa Arpad ug sa Hamat, ug sa Damasco ug sa Samaria?
Managsama lang kining mga siyudara
nga akong nailog.
10 Napildi ko na ang mga gingharian nga nagsimba
sa mga dios-dios,
nga labaw pa* kay sa mga dios-dios sa Jerusalem
ug sa Samaria.
11 Gilaglag ko na ang Samaria
ug ang mga dios-dios niini.
Ug mao usab kini ang himuon ko sa Jerusalem
ug sa mga dios-dios niini.’ ”
12 Apan mao kini ang giingon sa Ginoo nga mahitabo kon mahuman na niya ang iyang himuon batok sa Bukid sa Zion ug sa Jerusalem, “Silotan ko ang hari sa Asiria tungod sa iyang pagkamapahitas-on ug pagkagarboso! 13 Kay miingon man ang hari sa Asiria,
“ ‘Nahimo ko kini tungod sa akong kusog ug kaalam.
Giilog ko ang daghang mga nasod ug ang ilang mga bahandi.
Sama sa usa ka torong baka;
gipangpildi ko ang ilang mga hari.
14 Gipanguha ko ang bahandi sa mga nasod
nga daw sa nanguha lang ako
ug gibiyaan nga mga itlog sa pugaran,
ug walay mikapa-kapa
o adunay mipiyak-piyak.’ ”
15 Mas labaw pa ba ang atsa o ang gabas sa naggamit niini?
Makaalsa ba ang bunal sa nagkupot kaniya?
16 Busa ang Ginoong Dios nga Makagagahom magpadala
ug sakit nga makapaluya ngadto sa himsog
nga mga sundalo sa hari sa Asiria.
Sunogon sa Ginoo ang iyang bahandi ngadto
sa nagdilaab nga kalayo.
17 Ang Ginoo, nga mao ang suga
ug ang balaan nga Dios sa Israel,
mahimong sama sa nagdilaab nga kalayo
nga sa mubo lang nga panahon†
mosunog niining tunokon nga mga tanom.
18 Sama nga daoton sa sakit ang lawas sa tawo,
daoton usab sa Ginoo ang mga kalasangan
ug mga kaumahan sa hari sa Asiria.
19 Diyutay ra ang mahibilin nga mga kahoy
sa iyang kalasangan,
nga bisan ang bata makahimo ra sa pag-ihap niini.
Ang Nahibilin sa Israel
20-21 Moabot ang adlaw nga ang nangahibilin
nga mga kaliwat ni Israel, nga mao si Jacob,
dili na mosalig sa Asiria nga nagpaantos kanila,
kondili sa Ginoo,
ang Balaang Dios sa Israel.
Mobalik na sila ngadto
sa Makagagahom nga Dios.
22-23 Bisan tuod ug murag balas sa baybayon ang gidaghanon
sa mga kaliwat ni Israel, gamay ra kanila ang mamalik.
Gitakda na nga laglagon ang ilang yuta.
Dili na kapugngan ang makatarunganong silot alang
sa tibuok Israel.
Ug tumanon gayod kini
sa Ginoong Dios nga Makagagahom.
24 Busa miingon ang Ginoong Dios nga Makagagahom,
“Kamong akong katawhan nga nagpuyo sa Jerusalem,‡
ayaw kamo kahadlok sa mga taga-Asiria bisan
pag gipaantos nila kamo
sama sa gihimo sa mga taga-Ehipto kaninyo.
25 Tungod kay sa dili madugay mahupay na
ang akong kasuko kaninyo,
ug itumong ko na usab sa mga taga-Asiria
ang akong kapungot hangtod nga mangamatay sila.”
26 Silotan sila sa Ginoo sama sa iyang gihimo
sa mga taga-Midian didto sa Bato sa Oreb
ug sa mga taga-Ehipto sa dihang gilumsan ko sila sa dagat.
27 Nianang adlawa, luwason ko kamo
gikan sa gahom sa Asiria nga nahimong
sama sa bug-at nga palas-onon sa inyong abaga
ug sama sa yugo nga nagpabug-at sa inyong liog.
Maluwas kamo gikan sa iyang gahom
tungod kay mahimo kamong gamhanan.§
28 Gisulong sa mga taga-Asiria ang Ayat.
Didto sila nangagi sa Migron ug gibilin nila sa Mikmas
ang ilang mga dala.
29 Miagi sila sa tabokanan, ug didto natulog sa Geba.
Nahadlok ang mga taga-Rama,
ug nangikyas ang mga lumulupyo sa Gibea
nga mao ang lungsod ni Haring Saulo.
30 Singgit kamo, mga taga-Galim!
Pamati kamo, mga taga-Laish
ug mga taga-Anatot nga mga makaluluoy!
31 Nangagiw na ang mga lumulupyo
sa Madmena ug Gebim.
32 Niining adlawa, moabot sa Nob ang mga taga-Asiria.
Ug mosinyas sila sa pagsulong sa bukid sa Jerusalem,
ang Bukid sa Zion.
33 Pamati! Ang Ginoong Dios nga Makagagahom
molaglag sa mga taga-Asiria pinaagi
sa iyang katingalahang gahom,
nga daw sama lang nga namutol siya
sa mga sanga sa kahoy.
Ipaubos niya sila nga mga garboso
sama sa pagpamutol sa tag-as nga mga kahoy.
34 Laglagon niya sila sama sa pagpamutol
sa mga kahoy sa kalasangan pinaagi sa atsa.
Sila nga sama sa mga kahoy sa Lebanon,
laglagon sa Gamhanang Dios.
* 10:10 nga labaw pa: o nga mas daghan pa. † 10:17 sa mubo lang nga panahon: sa literal, sa usa lang ka adlaw. ‡ 10:24 Jerusalem: sa Hebreo, Zion. § 10:27 tungod kay mahimo kamong gamhanan: sa literal, tungod sa katambok.