Salmo 103
Awit ni David.
1 Dayegon ko gayod ang Ginoo.
Dayegon ko siya sa iyang pagkabalaan* sa tibuok kong kinabuhi.
2 Dayegon ko gayod ang Ginoo,
ug dili ko gayod kalimtan ang iyang kaayo.
3 Gipasaylo niya ang tanan kong sala,
ug giayo niya ang tanan kong balatian.
4 Giluwas niya ako gikan sa kamatayon,
ug gipanalanginan niya ako sa iyang gugma ug kaluoy.
5 Gitagbaw niya ako sa maayong mga butang samtang ako nagkinabuhi,
aron nga magpabilin akong batan-on ug kusgan sama sa agila.
6 Naghukom ang Ginoo dapig sa tanang dinaog-daog;
gihatagan niya sila ug hustisya.
7 Gipadayag niya ang iyang pamaagi kang Moises
ug gipakita niya sa katawhan sa Israel ang iyang gamhanang mga buhat.
8 Adunay kahangawa siya ug maluloy-on;
mahigugmaon siya ug dili daling masuko.
9 Dili siya magsigeg pang-akusar,
ug dili molungtad ang iyang kasuko.
10 Wala niya kita siloti sa angay nga silot sa atong mga sala.
11 Kay maingon nga dili masukod
ang gilay-on sa langit ug sa yuta,
dili usab masukod ang kadako sa iyang paghigugma
ngadto sa mga nagtahod kaniya.
12 Gipahilayo niya ang atong mga sala gikan kanato,
sama sa gilay-on sa sidlakan gikan sa kasadpan.
13 Ug maingon nga ang usa ka amahan maluoy sa iyang mga anak,
maluoy usab ang Ginoo sa mga nagtahod kaniya.
14 Kay nasayod siya kon giunsa niya kita paghimo.
Gihinumdoman niya nga gihimo kita gikan sa abog.
15 Ang kinabuhi natong mga tawo sama sa sagbot.
Motubo ug molambo sama sa bulak sa uma.
16 Unya mohuyop ang hangin niining bulaka,
ug mahanaw kini ug dili na makita.
17-18 Apan walay kataposan ang gugma sa Ginoo sa mga nagtahod kaniya,
sa mga nagtuman sa iyang kasabotan,
ug sa mga nahinumdom sa pagtuman sa iyang mga sugo.
Ug ang iyang kaayo mopadayon hangtod sa ilang mga kaliwat.
19 Gipahimutang sa Ginoo ang iyang trono didto sa langit,
ug naghari siya sa tanan.
20 Dayega ninyo ang Ginoo, kamong gamhanan niyang mga anghel nga namati
ug nagtuman sa iyang mga pulong.
21 Dayega ninyo ang Ginoo, kamong tanan nga iyang langitnong mga binuhat
nga nag-alagad kaniya ug nagtuman sa iyang kabubut-on.
22 Dayega ninyo ang Ginoo, kamong tanan nga iyang mga binuhat
sa tanang dapit nga ubos sa iyang paggahom.
Dayegon ko gayod ang Ginoo!
* Salmo 103:1 pagkabalaan: sa literal, balaang ngalan.