35
Mibalik si Jacob didto sa Betel
1 Unya, miingon ang Dios kang Jacob, “Pangandam, lakaw sa Betel ug puyo didto. Unya pagbuhat didto ug halaran alang kanako, ang Dios nga nagpakita kanimo sa dihang miikyas ka kaniadto gikan sa imong igsoon nga si Esau.”
2 Busa miingon si Jacob sa iyang panimalay ug sa tanan niyang mga kauban, “Ipanglabay ninyo ang inyong mga dios. Panghinlo kamo sa inyong kaugalingon ug pag-ilis kamo sa inyong bisti. 3 Motungas kita ngadto sa Betel, ug magbuhat ako didto ug halaran ngadto sa Dios nga mitabang kanako sa diha pa ako sa kalisod, ug nag-uban kanako bisan asa ako paingon.”
4 Busa gihatag nila kang Jacob ang ilang mga dios ug ang mga ariyos nga diha sa ilang mga dalunggan.* Gilubong kining tanan ni Jacob ilalom sa kahoyng terebinto duol sa Sekem. 5 Sa paggikan nila ni Jacob, giabot ug kahadlok sa Dios ang mga tawo sa palibot nga mga lungsod, busa wala nila gukda sila si Jacob.
6 Nakaabot si Jacob ug ang iyang mga kauban sa Luz (nga gitawag usab ug Betel) nga sakop sa Canaan. 7 Nagbuhat siya didto ug halaran. Ginganlan niya kadto nga dapit ug El Betel† kay nagpakita ang Dios kaniya didto sa dihang miikyas siya sa iyang igsoon nga si Esau.
8 Unya, namatay si Debora nga tig-atiman ni Rebeka. Busa gilubong siya ilalom sa kahoyng terebinto didto ubos sa Betel. Gitawag ni Jacob kadto nga kahoy ug Alon Bacut‡.
9 Sa dihang mipauli si Jacob gikan sa Padan Aram, nagpakita pag-usab ang Dios kaniya ug gipanalanginan siya. 10 Miingon ang Dios kaniya, “Jacob ang imong ngalan, apan gikan karon dili ka na tawgon ug Jacob kondili Israel na.” Busa nahimong Israel ang ngalan ni Jacob.
11 Miingon pa gayod ang Dios kaniya, “Ako ang Dios nga Makagagahom. Manganak kag daghan. Maggikan kanimo ang usa ka nasod ug ang daghan pa nga mga nasod, ug mahimong hari ang uban mong mga kaliwat. 12 Ang yuta nga gihatag ko kang Abraham ug kang Isaac ihatag ko usab kanimo ug sa imong mga kaliwat.” 13-14 Unya mibiya ang Dios niadtong dapita diin nakigsulti siya kang Jacob. Nagpatindog si Jacob didto ug bato nga handomanan, ug gibuboan niya kinig bino ug lana aron idedikar sa Dios. 15 Ginganlan niya kadto nga dapit ug Betel§.
Ang Pagkamatay ni Raquel ug ni Isaac
16 Unya, mibiya si Jacob ug ang iyang panimalay sa Betel. Layo-layo pa sila sa lungsod sa Efrata sa dihang nagbati na si Raquel. 17 Naglisod siya sa iyang pagpanganak, ug sa dihang nakaanak na siya, miingon ang mananabang kaniya, “Ayaw kahadlok Raquel, lalaki na usab ang imong anak.” 18 Natawo ang bata apan himalatyon na si Raquel, ug una siya mabugtoi sa gininhawa, ginganlan niya ang bata ug Ben Oni*. Apan ginganlan ni Jacob ang bata ug Benjamin†.
19 Namatay si Raquel ug gilubong siya sa daplin sa dalan nga paingon sa Efrata (nga gitawag karon ug Betlehem). 20 Gibutangan ni Jacob ug bato nga ilhanan ang lubnganan ni Raquel, ug anaa pa kini hangtod karon.
21 Nagpadayon sila Jacob‡ sa ilang pagpanglakaw, ug nagpatindog sila sa ilang mga tolda unahan sa tore sa Migdal Eder.§ 22 Samtang didto pa nagpuyo si Jacob, nakigdulog si Ruben kang Bilha nga usa sa mga asawa sa iyang amahan. Sa dihang nahibaloan kadto ni Jacob nasuko siya pag-ayo.*
Ang mga Anak nga Lalaki ni Jacob
(1 Cron. 2:1-2)
Adunay 12 ka mga anak nga lalaki si Jacob.
23 Ang iyang mga anak kang Lea mao sila si Ruben, ang kamagulangan, unya si Simeon, si Levi, si Juda, si Isacar, ug si Zabulon.
24 Ang iyang mga anak kang Raquel mao si Jose ug si Benjamin.
25 Ang iyang mga anak kang Bilha nga sulugoon ni Raquel mao si Dan ug si Neftali.
26 Ang iyang mga anak kang Zilpa nga sulugoon ni Lea mao si Gad ug si Aser.
Silang tanan ang mga anak nga lalaki ni Jacob nga natawo sa Padan Aram.
27 Miadto si Jacob sa iyang amahan nga si Isaac didto sa Mamre, haduol sa Kiriat Arba (nga gitawag usab ug Hebron). Kining dapita mao ang gipuy-an ni Isaac ug ni Abraham kaniadto. 28 Nagkinabuhi si Isaac ug 180 ka tuig. 29 Namatay siya nga tigulang na kaayo, ug giipon siya sa iyang mga paryente nga nangamatay na. Gilubong siya sa iyang mga anak nga si Esau ug si Jacob.
* 35:4 Ilang mga anting-anting. † 35:7 El Betel: ang buot ipasabot, Dios sa Betel. ‡ 35:8 Alon Bacut: ang buot ipasabot, terebinto nga gihilakan. § 35:15 Betel: ang buot ipasabot, puloy-anan sa Dios. * 35:18 Ben Oni: ang buot ipasabot, ang anak nga natawo sa kalisod. † 35:18 Benjamin: ang buot ipasabot, bulahan nga anak. ‡ 35:21 Jacob: o Israel. Mao usab sa bersikulo 22. § 35:21 Migdal Eder: ang buot ipasabot, bantayanan sa mga karnero. * 35:22 nasuko siya pag-ayo: wala kini sa Hebreo, apan anaa sa Septuagint.