Salmo 60
Ang awit alang sa maestro sa mga mag-aawit. Awita kini sa tono sa awit nga “Ang Liryo Alang sa Kalig-onan sa Kasabotan.” Ang awit ni David human sa iyang pagpakig-gira batok sa mga taga-Aram Naharaim ug sa mga taga-Aram Zoba, ug sa pag-uli ni Joab gikan sa gira nga nakapatay ug 12,000 ka mga Edomihanon didto sa walog nga gitawag ug Asin. Awit kini ni David sa pagpanudlo.
1 O Dios, gisalikway mo kami ug gipapildi.
Nasuko ka kanamo, apan karon tagda na kamig balik.*
2 Gitay-og mo ug gipaliki ang yuta sa Israel,
apan karon naghangyo ako kanimo nga ayohon mo kini kay hapit na kini malumpag.
3 Gipaantos mo kami sa hilabihan gayod.
Gasusapinday kami; daw sa gihubog mo kami ug bino.
4 Apan gipahimangnoan mo usab kami nga nagtahod kanimo
aron makalikay kami sa mga pana sa kaaway.
5 Luwasa kami pinaagi sa imong gahom.
Tubaga ang among mga pag-ampo aron maluwas kami nga imong mga hinigugma.
6 O Dios, miingon ka didto sa imong balaang puloy-anan,
“Modaog ako. Bahin-bahinon ko ang Sekem
ug ang Walog sa Sucot ug ipanghatag sa akong katawhan.
7 Akoa ang Gilead, ingon man ang Manases.
Ang Efraim mao ang akong tigpanalipod†
ug ang Juda mao ang akong tigdumala‡.
8 Ang Moab akong sulugoon§
ug ang Edom akong gipanag-iyahan*.
Mosinggit ako sa kadaogan batok sa Filistia.”
9 Kinsa ang modala kanako sa Edom
ug sa siyudad niini nga nalibotan sa mga paril?
10 Dili ba ikaw, O Dios, nga nagsalikway kanamo
ug wala na mouban sa among mga sundalo?
11 Tabangi kami batok sa among mga kaaway,
kay walay pulos ang tabang sa tawo.
12 Modaog kami pinaagi sa imong tabang, O Dios,
kay laglagon mo ang among mga kaaway.
* Salmo 60:1 tagda na kamig balik: o ibalik ang among pagkagamhanan. † Salmo 60:7 tigpanalipod: sa literal, helmet. ‡ Salmo 60:7 tigdumala: sa literal, sungkod sa hari. § Salmo 60:8 sulugoon: sa literal, hugasanan. * Salmo 60:8 akong gipanag-iyahan: sa literal, labayanan ko sa akong sandalyas.