14
1 Ang maalamon nga asawa
mopalig-on sa iyang panimalay,
apan ang buang-buang nga asawa
moguba sa iyang panimalay.
2 Ang tawo nga nagkinabuhi nga matarong nagtahod sa Ginoo,
apan kadtong wala nagkinabuhi nga matarong nagtamay kaniya.
3 Ang mga pulong sa tawong buang-buang
magpasakit kaniya,
apan ang mga pulong sa tawong maalamon
magtipig kaniya.
4 Kon wala kay mananap nga igdadaro wala kay maani,
apan kon aduna kay mananap, ug kusgan pa,
daghan kag maani.
5 Ang masaligan nga saksi nagsulti sa tinuod,
apan ang bakakon dili masaligan.
6 Ang tawong bugal-bugalon dili gayod makaangkon
ug kaalam bisan unsaon ug paningkamot,
apan ang tawo nga adunay pagsabot dali rang makakat-on.
7 Likayi ang mga buang-buang
kay wala kay maayong makat-onan gikan kanila.
8 Ang kaalam sa tawong kahibalo
motimbang-timbang kon unsay maayo
o dili maoy naghatag kaniyag kahibalo
kon unsay angay niyang buhaton,
apan ang kabuang sa tawong buang-buang maoy
magpahisalaag kaniya.
9 Daw sa wala lang sa mga buang-buang kon makasala sila,
apan niadtong mga matarong nga nagkinabuhi sa ensakto,
gusto nila nga dawaton sila sa Dios.
10 Ikaw ray nasayod kon unsa ka kamalipayon
o kon unsa ka kamasulob-on.
11 Laglagon ang panimalay
niadtong mga daotan,
apan pauswagon ang panimalay
niadtong nagkinabuhi sa ensakto.
12 Tingali naghuna-huna ka
nga nagsubay ka sa ensaktong dalan,
apan padulong diay kini sa kalaglagan.
13 Matago ang imong kasubo pinaagi sa pagkatawa,
apan human sa katawa anaa ra gihapon ang kasubo.
14 Anaa gayoy balos sa binuhatan sa tawo,
maayo man o daotan.
15 Bisag unsa ray tuohan sa tawong walay alamag;
apan ang tawong kahibalo motimbang-timbang
kon unsay husto o dili ba kaha nagmatngon
sa iyang mga lakang.
16 Ang tawong maalamon nag-amping sa iyang kaugalingon
ug naglikay sa kasamok;
apan ang buang-buang danghag
ug walay pagpugong sa kaugalingon.
17 Ang tawong dali rang masuko makabuhat ug kabuang.
Ang tawong naglaraw ug daotan kapungtan.*
18 Makita ang kabuang sa tawong walay alamag,
apan makita gayod nga adunay kaalam
ang tawong mahibalo motimbang-timbang
kon unsay husto o dili.
19 Ang mga daotan moluhod
ug magpakiluoy sa mga matarong.
20 Wala kaayoy makighigala sa mga kabos,
bisan gani ang ilang mga isigka-ingon,
apan ang mga adunahan daghag higala.
21 Makasala ang tawo nga nagtamay
sa iyang isigka-tawo nga kabos,
apan bulahan ang tawo nga maayo sa mga kabos.
22 Makasala ka kon magplano kag daotan
sa imong isigka-tawo,
apan kon magplano kag maayo,
adunay mga tawo nga maghigugma ug mounong kanimo.
23 Ang pagtrabaho ug maayo anaay pulos,
apan kon pulos ra istorya mapobre ang tawo.
24 Ang balos nga madawat sa mga maalamon mao
ang ilang bahandi,
apan ang kabuang sa mga buang-buang
moanig dugang pang kabuang.
25 Ang saksi nga nagsugilon sa tinuod makaluwas
sa kinabuhi sa tawo,
apan ang magsaksig bakak usa ka maluibon.
26 Ang pagtahod sa Ginoo maghatag ug siguridad
ug kalig-on ngadto sa tawo ug sa ilang mga anak.
27 Ang pagtahod sa Ginoo makaayo
ug mopalugway sa imong kinabuhi,†
ug makapalikay kanimo sa kamatayon.
28 Ang pagkagamhanan sa hari
nagdepende sa kadaghan sa iyang katawhan;
kon wala ang iyang katawhan mapukan ang hari.
29 Ang tawong mapailubon maalamon gayod,
apan ang tawo nga daling masuko nagpakita
sa iyang pagkabuang-buang.
30 Ang malinawong huna-huna makaayo sa lawas,
apan ang kasina sama sa sakit
nga mokutkot sa kabukogan.
31 Ang nagpaantos sa mga kabos
nagtamay sa Dios nga naghimo kanila,
apan ang maluloy-on sa mga kabos
nagpasidungog sa Dios.
32 Laglagon ang mga daotan
tungod sa ilang daotang mga binuhatan,
apan panalipdan niya ang mga matarong
tungod sa ilang pagkadiosnon.‡
33 Ang kaalam anaa sa huna-huna sa tawong
adunay pagsabot,
apan ang mga buang-buang
walay§ nahibaloan bahin sa kaalam.
34 Mouswag ang usa ka nasod
kon ang mga lumulupyo niini magkinabuhi nga matarong;
apan kon magpakasala sila, maulawan ang ilang nasod.
35 Makapalipay sa hari ang maalamon nga sulugoon,
apan kapungtan niya ang sulugoon
nga nagpakaulaw kaniya.
* 14:17 kapungtan: o kapungtan sa uban. † 14:27 makaayo…kinabuhi: sa literal, tuboran nga naghatag sa kinabuhi. ‡ 14:32 tungod sa ilang pagkadiosnon: mao kini sa Septuagint ug sa Syriac; apan sa Hebreo, bisan sa ilang kamatayon. § 14:33 walay: wala kini sa Hebreo, apan anaa sa Septuagint ug sa Syriac.