27
Ang Awit sa Pagbangotan alang sa Tiro
1 Miingon ang Ginoo kanako, 2 “Tawo, pag-awit ug usa ka awit sa pagbangotan alang sa Tiro, 3 ang lungsod nga dunggoanan sa mga barko* ug sentro sa negosyo sa mga nagpuyo sa mga isla. Ingna siya nga ako, ang Ginoong Dios, nag-ingon,
“ ‘Tiro, nagpasigarbo ka
nga hingpit ang imo nga katahom.
4 Gipalapad mo ang imo nga teritoryo sa kadagatan.
Gipatahom ka pag-ayo sa mga nagtukod kanimo.
5 Nahisama ka sa usa ka barko nga hinimo sa mga kahoy
nga sipres nga gikan sa Senir.
Ang imo nga palo† hinimo gikan sa kahoy
nga sedro nga gikan sa Lebanon.
6 Ang imo nga mga bugsay hinimo gikan sa mga kahoy
nga terebinto nga gikan sa Basan.
Ug ang imo nga salog hinimo sa mga kahoy
nga gikan sa mga isla sa Kitim,
ug gihaklapan kini sa materyales nga gikan sa bangkil sa elepante.
7 Ang imo nga layag binordahan
nga lino nga gikan sa Ehipto,
ug daw sa bandera kini nga tan-awon.
Ang imo nga trapal kolor asul ug ube
nga gikan sa mga isla sa Elisha.‡
8 Taga-Sidon ug taga-Arvad ang imo nga mga tigbugsay,
ug ang imong hanas nga mga tripulante
gikan mismo sa Tiro.
9 Ang mga eksperyensyadong panday gikan sa Gebal
ang tig-ayo sa imo nga mga guba.
Moanha kanimo ang mga tripulante
sa mga barko ug makignegosyo kanimo.
10 “ ‘Ang imo nga mga sundalo mga taga-Persia, Lydia, ug Put.
Gisab-it nila ang ilang mga taming
ug mga helmet diha sa imo nga dingding,
ug nakahatag kini kanimog kadungganan.
11 Mga taga-Arvad ug taga-Helech ang nagbantay
palibot sa imo nga mga paril, ug ang mga taga-Gammad
ang nagbantay sa imo nga mga tore.
Gisab-it nila ang ilang mga taming palibot sa imo nga bongbong,
ug nakapahingpit kini sa imo nga kadungganan.
12 “ ‘Nakignegosyo ang mga taga-Tarshish kanimo kay daghan kag bahandi. Gibayloan nila ang imo nga mga baligya ug plata, puthaw, lata, ug tingga. 13 Nakignegosyo usab kanimo ang taga-Grecia,§ Tubal, ug Meshec. Gibayloan nila ang imo nga mga baligya ug mga ulipon ug mga kagamitan nga hinimo sa bronsi. 14 Ang gibaylo usab sa mga taga-Bet Togarma sa imo nga mga baligya mga kabayo nga pangtrabaho, mga kabayo nga panggubat, ug mga mula.
15 “ ‘Nakignegosyo usab kanimo ang mga taga-Dedan,* ug daghan kag mga suki sa mga isla. Ang ilang gibayad kanimo mga bangkil sa elepante ug kahoy nga ebony.
16 “ ‘Nakignegosyo usab kanimo ang mga taga-Aram tungod sa imo nga daghang mga produkto. Ang ilang gibaylo sa imo nga mga baligya mga emerald, mga panapton nga kolor ube, mga binordahang panapton, mahalon nga lino, koral, ug mga rubi.
17 “ ‘Nakignegosyo usab kanimo ang mga taga-Judah ug Israel. Gibayloan nila ang imo nga mga baligya ug mga igos,† dugos, lana, haplas, ug trigo nga gikan sa Minit.
18 “ ‘Nakignegosyo usab kanimo ang mga taga-Damasco tungod sa kadaghan sa imo nga mga bahandi ug mga produkto. Ang ilang gibaylo sa imo nga baligya mga bino nga gikan sa Helbon ug delana nga gikan sa Sahar. 19 Ang mga taga-Dan ug taga-Javan nga gikan sa Uzal nakignegosyo usab kanimo. Gibayloan nila ang imo nga mga baligya ug mga puthaw ug mga panakot nga casia ug calamus.
20 “ ‘Ang gibaylo sa mga taga-Dedan sa imo nga mga baligya mga panapton nga panghapin sa buko-buko sa mananap aron lingkoran.
21 “ ‘Nakignegosyo usab kanimo ang mga taga-Arabia ug ang tanang pangulo sa Kedar. Ang ilang gibaylo sa imo nga mga baligya mga karnero ug mga kanding.
22 “ ‘Nakignegosyo usab kanimo ang mga negosyante sa Sheba ug Raama. Ang ilang gibaylo sa imo nga mga baligya mao ang tanang klasi sa maayo nga mga panakot, mahalong mga bato, ug bulawan.
23 “ ‘Nakignegosyo usab kanimo ang mga taga-Haran, Cane, Eden, ug ang mga negosyante sa Sheba, Ashur, ug Kilmad. 24 Ang ilang gibaylo sa imo nga mga baligya mga mahalong bisti, mga panapton nga kolor asul, mga binordahang panapton, ug lain-laing kolor sa carpet nga giparibitihan ug maayo ang pagkatahi.
25 “ ‘Ang mga barko sa Tarshish mao ang tigkarga sa imo nga mga baligya.
Nahisama ka sa usa ka barko nga puno
sa mga kargamento samtang naglawig sa kadagatan.
26 Apan dad-on ka sa imo nga mga tigbugsay ngadto sa lawod,
ug bungkagon ka sa makusog nga hangin nga gikan sa sidlakan.
27 Ang tanang anaa kanimo mangalunod: ang imo nga bahandi,
mga baligya, mga tripulante, mga marinero, mga panday,
mga negosyante, ug ang tanan mo nga mga sundalo.
Mangalunod kini nga tanan sa lawod sa adlaw nga mabungkag ka.
28 Mangurog sa kalisang ang mga nagpuyo duol sa dagat
inigkadungog nila sa singgit sa mga tripulante nga nangalunod.
29 Biyaan sa mga tigbugsay ang ilang mga sakayan
ug manindog sila sa baybayon uban sa mga marinero
ug mga tripulante,
30 ug magminatay silag hilak tungod sa nahitabo kanimo.
Sabwagan nilag abog ang ilang mga ulo ug moligid
sila sa abo sa pagpakita sa ilang pagsubo.
31 Magpa-upaw ug magbistig sako
samtang magdangoy-ngoy sila sa kasubo.
32 Sa ilang pagsubo mag-awit sila
niini nga awit sa pagbangotan:
“O Tiro, walay nalunod sa lawod sama sa imo nga pagkalunod!”
33 Naglawig ka dala ang imo nga mga baligya,
ug nakatabang kini sa panginahanglan sa daghang mga nasod.
Nangadato ang mga hari sa kalibotan
tungod sa imo nga bahandi ug mga baligya.
34 Apan karon nabungkag ka na ug uban kanimo
nga nalunod ilalom sa dagat ang imo nga mga baligya
ug ang tanan mo nga mga tripulante.
35 Ang tanang nagpuyo sa mga isla
nalisang gayod sa imo nga gidangatan.
Ang ilang mga hari nangalisang,
ug makita gayod kini sa ilang mga panagway.
36 Nagpanglingo ang mga negosyante
sa kanasoran sa imo nga gidangatan.
Makalilisang ang imo nga kataposan,
ug mahanaw ka na sa hingpit.’ ”
* 27:3 dunggoanan sa mga barko: o anaa duol sa dagat. † 27:5 palo: taas nga kahoy diin nahigot ang layag sa barko. ‡ 27:7 Elisha: o Cipro. § 27:13 Grecia: sa Hebreo, Javan. * 27:15 Dedan: sa Septuagint, Rodes. † 27:17 igos: dili klaro ang buot ipasabot niini sa Hebreo nga teksto.