21
Ang Mensahe bahin sa Babilonia
1 Mao kini ang mensahe bahin sa Babilonia:*
Mosulong ang mga kaaway nga daw alimpulos nga mohaguros sa Negev.
Gikan kini sa kamingawan, sa makalilisang nga yuta.
2 Nakita ko ang usa ka makalilisang nga panan-awon
mahitungod sa pagluib ug pagpanglaglag.
Kamong mga taga-Elam ug taga-Media,
liboti ninyo ang Babilonia ug sulonga.
Tapuson sa Dios ang pagpaantos niya
sa ubang mga nasod.
3 Kining nakita ug nadunggan ko sa panan-awon,
nakapakurog gayod kanako ug naghatag ug sakit sa akong kalawasan,
sama sa sakit nga gibati sa babaye nga nagbati.
4 Nagkuba-kuba ang akong dughan,
ug nagkurog ako sa kahadlok.
Dili ako makatulog panahon sa kagabhion,
kay gikulbaan gihapon ako.
5 Nangandam alang sa kombira ang mga opisyal.
Nagbutang sila ug mga hapin nga ilang kalingkoran.
Nangaon sila ug nanginom,
ug sa kalit lang adunay misinggit,
“Dali, pangandam kamo alang sa gira!”
6 Miingon ang Ginoo kanako,
“Pagbutang ug tigbalantay
sa siyudad nga mosulti sa iyang makita.
7 Kinahanglan nga magbantay
gayod siya pag-ayo ug magpahibalo dayon
kon makakita siyag mga sundalo nga nagsakay sa mga karwahi
nga ginaguyod sa duha ka kabayo
o ug mga sundalo
nga nagsakay sa mga asno ug mga kamelyo.”
8 Misinggit ang tigbalantay,
“Sir, adlaw ug gabii akong nagbantay dinhi sa tore.
9 Ug karon, tan-awa!
Adunay nagpadulong dinhi nga mga karwahi
ug mga tigkabayo nga nagparis-paris.”
Unya mipadayon ang tigbalantay,
“Napukan na gayod ang Babilonia.
Ang tanang imahen sa iyang mga dios nangadugmok
ug nagkatag sa yuta.”
10 Akong mga katagilungsod nga Israelinhon,
nga daw mga trigo nga gigiok,†
sultihan ko kamo sa mga butang
nga akong nadunggan gikan sa Ginoo nga Makagagahom,
ang Dios sa Israel.
Ang Mensahe bahin sa Edom
11 Mao kini ang mensahe bahin sa Edom:‡
Adunay tawo gikan sa Seir§ nga nagpunay
ug pangutana kanako,
“Guwardya, dugay pa ba mabuntag?”
12 Mitubag ako,
“Sa dili madugay moabot na ang kabuntagon,
apan moabot pag-usab ang kagabhion.
Kon buot kang mangutana pag-usab,
balik lang ug pangutana pag-usab.”
Ang Mensahe bahin sa Arabia
13 Mao kini ang mensahe bahin sa Arabia:
Kamong mga panon sa magpapanaw
gikan sa Dedan,
nga nagkampo sa kamingawan sa Arabia,
14 hatagi ninyog tubig ang mga giuhaw.
Kamong nagpuyo sa Tema,
hatagi ninyog pagkaon
ang mga tawo nga nangikyas
gikan sa ilang dapit.
15 Nangagiw sila tungod sa labihan nga gira;
gigukod silag espada ug pana sa ilang mga kaaway.
16 Miingon ang Ginoo kanako, “Sulod sa usa ka tuig, matapos ang pagkagamhanan sa Kedar. 17 Gamay lang ang mahibilin sa iyang maisog nga mga tigpana. Mahitabo gayod kini, kay ako, ang Ginoo nga Dios sa Israel, ang nag-ingon niini.”
* 21:1 Babilonia: sa literal, kamingawan nga duol sa baybay. † 21:10 daw mga trigo nga gigiok: ang buot ipasabot, nag-antos sa labihan gayod. ‡ 21:11 Edom: sa Hebreo, Duma. § 21:11 Edom: sa Hebreo, Seir, nga laing tawag sa Edom.