Salmo 113
1 Dayega ang Ginoo!
Kamong mga katawhan sa Ginoo nga iyang mga alagad, dayega ninyo siya!
2 Hinaut nga dayegon siya karon ug hangtod sa kahangtoran.
3 Gikan sa sidlakan hangtod sa kasadpan*
ang tanang mga tawo angayng modayeg sa Ginoo.
4 Naghari ang Ginoo sa tanang nasod,
ang iyang pagkagamhanan dili matupngan.
5 Wala gayoy sama sa Ginoo nga atong Dios
nga naglingkod sa iyang trono didto sa kahitas-an.
6 Moduko siya sa pagtan-aw†
sa kalangitan ug sa kalibotan.
7 Gihaw-as niya ang mga kabos ug timawa sa ilang kalisod.
8 Gipasidunggan niya sila uban sa dungganong mga tawo sa iyang katawhan.
9 Gilipay niya ang panimalay sa baog nga babaye
pinaagi sa paghatag kaniya ug mga anak.
Dayega ang Ginoo!
* Salmo 113:3 Gikan sa sidlakan hangtod sa kasadpan: o Gikan sa pagsubang sa adlaw hangtod sa pagsalop niini. † Salmo 113:6 Tingali mas taas pa ang iyang nahimutangan kay sa kalangitan, ug kay nabalaka siya sa iyang mga binuhat.