21
1 Maingon nga gibut-an sa Ginoo ang pagdagayday
sa suba,
mahimo usab niyang but-an
ang huna-huna sa hari sumala sa iyang gusto.
2 Alang kanato husto na gayod ang tanan natong ginahimo,
apan ang Ginoo ray nasayod
sa tinuod natong motibo.
3 Mas ikalipay sa Ginoo ang husto
ug matarong nga binuhatan sa tawo
kaysa iyang mga halad.
4 Sala ang pagkamapasigarbohon
ug ang pagkamapahitas-on.
Mailhan mo nga daotan kana nga tawo
pinaagi niana nga kinaiya.
5 Kon magplano kag maayo ug magmakugihon,
sigurado nga mouswag ka.
Apan kon magdali-dali ka,
sigurado nga mapobre ka.
6 Ang bahandi nga nakuha sa pagpanglimbong
dali rang mawala,
ug maghatod kini sa tawo ngadto sa kamatayon.
7 Ang kabangis sa mga daotan mao ang makapalaglag kanila,
kay nagdumili sila sa pagbuhat sa matarong.
8 Daotan ang kinaiya sa tawong makasasala,
apan maayo ang kinaiya sa tawo nga matarong.
9 Mas maayo pang magpuyo sa atop sa balay*
kaysa magpuyo sulod sa balay uban
sa asawa nga palaaway.
10 Ang mga daotan gusto lang
gayod nga kanunayng maghimog daotan;
wala silay kaluoy sa ilang isigka-tawo.
11 Kon silotan ang mga mabiay-biayon,
ang mga walay alamag magkat-on nga magmaalamon.
Ang maalamon mas magmaalamon pa gayod kon tudloan.
12 Nasayod ang matarong nga Dios sa binuhatan sulod sa
panimalay sa mga daotan,
ug sila pagasilotan.
13 Kon dili mo panumbalingon ang mga kabos
kon mangayo sila ug tabang,
dili ka usab panumbalingon kon mangayo ka ug tabang.
14 Kon regalohan mo sa tago ang tawo nga nasuko kanimo,
mawala ang iyang kasuko.
15 Kon mapatunhay ang hustisya,
malipay ang mga matarong,
apan mahadlok ang mga daotan.
16 Kamatayon ang dangatan
sa tawong dili gustog kaalam.
17 Ang tawo nga magpatuyang sa paglingaw-lingaw
ug pagkombira,
dili gayod madato, mapobre pa hinuon.
18 Ginasilotan ang mga daotan ug maluibon
aron maluwas ang mga matarong.
19 Mas maayo pang magpuyo sa disyerto
kaysa magpuyo uban sa asawa nga sapoton ug palaaway.
20 Ang maalamon nga tawo nagtagana gayod alang sa umaabot,
apan ang buang-buang nagpatuyang lang ug gasto.
21 Ang tawo nga nagtinguha gayod nga magkinabuhi
nga matarong ug matinud-anon,
makaangkon ug taas nga kinabuhi ug kalamposan,
ug ang mga tawo modayeg kaniya.
22 Ang komander nga maayog mga taktika molampos
sa pag-ilog ug siyudad nga daghag kasundalohan,
ug ang gisaligan niining lig-ong mga paril iyang malumpag.
23 Ang tawong nagbantay sa iyang ipanulti
malikay sa kasamok.
24 Ang tawong garboso
ug mapahitas-on mailhan pinaagi sa iyang kamabiay-biayon
ug kalabihan manghambog.
25 Bisan daghan kag gihandom apan tapolan ka,
maghatod kini kanimo sa kalaglagan.
26 Ang tawong tapolan kanunayng maghandom
nga adunay mohatag,
apan ang tawong matarong dili managana mohatag.
27 Ngil-aran ang Ginoo
sa halad sa mga daotan,
labi na gayod kon daotan kinig motibo.
28 Ang bakakon nga saksi dili na pasultihon,
apan ang saksi nga nagsugilon sa tinuod†
padayon nga pasultihon.
29 Ang daotan dili mabalaka sa iyang mga ginahimo,
apan ang matarong mamalansi pag-ayo sa iyang ginahimo.
30 Walay kaalam, panabot, o tambag
nga makatupong sa Ginoo.
31 Bisan hanas na ang mga kabayo sa gira,
ang Ginoo ray makapadaog.
* 21:9 Patag ang atop sa mga balay ug mahimong patindogan ug balay-balay. † 21:28 saksi nga nagsugilon sa tinuod: sa literal, ang tawo nga nakadungog. Tingali ang buot ipasabot nga kon unsay iyang nadunggan mao gayoy iyang isugilon.