Salmo 78
Ang “Maskil” ni Asaf.
1 Mga katagilungsod,* pamatia ninyo
ang akong mga katudloanan.
2 Tudloan ko kamo pinaagi sa sambingay.
Suginlan ko kamo
sa mga tinagong mga kamatuoran kaniadto
3 nga nadungog na nato ug nahibaloan,
tungod kay gisugilon na kini kanato
sa atong mga katigulangan.
4 Dili nato kini itago sa atong mga kabataan;
isugilon nato kini sa mosunod nga mga henerasyon.
Suginlan nato sila sa gahom sa Ginoo
ug sa iyang dalaygon ug katingalahang mga buhat.
5 Gihatagan niya
ug kasugoan ang katawhan sa Israel
nga mga kaliwat ni Jacob.
Gimandoan niya ang atong mga katigulangan
nga itudlo kini sa ilang mga kabataan,
6 aron ang sunod nga mga henerasyon
makahibalo usab niini,
ug ikatudlo usab nila kini sa ilang mga kabataan.
7 Pinaagi niini mosalig sila sa Dios
ug dili nila kalimtan ang iyang gipanghimo,
ug tumanon nila ang iyang mga sugo.
8 Dili sila mahisama sa ilang mga katigulangan
nga mga gahig ulo, masinupakon,
dili matinud-anon sa Dios, ug dili maunongon kaniya.
9 Ang mga sundalo sa Efraim,
bisan sangkap sa mga pana,
nangatras sa panahon sa gira.
10 Wala nila tumana ang ilang kasabotan sa Dios;
wala nila sunda ang iyang kasugoan.
11 Gikalimtan nila ang katingalahang mga buhat
nga iyang gipakita kanila.
12 Naghimo ang Dios ug milagro didto sa Zoan,
sa yuta sa Ehipto
ug nakita kini sa atong† mga katigulangan.
13 Gitunga niya ang dagat ug gipalatas sila;
gihimo niya ang tubig nga daw mga paril.
14 Sa adlaw, gigiyahan niya sila
pinaagi sa panganod,
ug sa gabii, gigiyahan niya sila
pinaagi sa kahayag sa kalayo.
15 Gipaliki niya ang mga bato sa kamingawan
ug miagas ang tubig.
Gipatuyangan niya silag inom sa tubig nga daw sa naggikan
sa kinahiladman sa yuta.
16 Gipabuhagay niya ang tubig gikan sa bato,
ug midagayday kini nga daw suba.
17 Apan ang atong mga katigulangan nagpadayon
sa pagpakasala batok kaniya.
Didto sa kamingawan misukol sila
sa Labing Halangdong Dios.
18 Gituyo nila ang pagsulay sa Dios pinaagi sa pagpangayo
sa gipangandoy nila nga kalan-on.
19 Giinsulto nila ang Dios pinaagi sa pag-ingon,
“Makapakaon ba ang Dios kanato sa kamingawan?
20 Tinuod nga gihapak niya ang bato
ug mibuhagay ang tubig,
apan makahatag ba siyag pan ug karne
kanato nga iyang katawhan?”
21 Busa napungot ang Ginoo
sa pagkadungog niya niini.
Sa iyang kasuko sa mga Israelinhon,
nga mga kaliwat ni Jacob,
giataki niya sila pinaagi sa kalayo.
22 Kay wala silay pagtuo kaniya,
ug wala sila mosalig nga luwason niya sila.
23 Apan bisan pa niana,
gimandoan niya ang langit nga moabli,
24 ug gipaulanan niya sila
ug pagkaon nga gitawag ug manna.
Gihatag niya kanila ang pagkaon
nga gikan sa langit aron ilang kan-on.
25 Mikaon silang tanan sa pagkaon sa mga anghel.
Gipadad-an sila sa Dios ug abunda nga pagkaon.
26 Gipahuyop sa Dios ang hangin
nga gikan sa sidlakan
ug sa habagatan pinaagi sa iyang gahom.
27 Ug gipadagsaan niya sila
ug mga langgam nga sama kadaghan
sa balas sa baybayon.
28 Gipatugpa niya kini sa palibot
sa ilang mga tolda didto sa ilang kampo.
29 Busa mikaon sila ug nangabusog,
kay gihatag sa Dios kanila ang ilang gipangandoy.
30 Apan samtang nangaon pa sila
ug wala pa matagbaw,
31 nasuko ang Dios kanila.
Gipamatay niya ang himsog
ug kusgang mga batan-on sa Israel.
32 Bisan pa niining tanan niyang gipanghimo,
nagpadayon sila pagpakasala.
Bisan sa mga milagro nga iyang gipangbuhat,
wala sila motuo kaniya.
33 Busa gitapos niya ang ilang kinabuhi
pinaagi sa kalit nga kalaglagan.
34 Sa dihang gipatay sa Dios ang uban kanila,
ang nahibilin nangandoy kaniya.
Naghinulsol sila ug midangop kaniya.
35 Nahinumdom sila nga ang Labing Halangdong Dios
mao ang ilang salipdanan nga bato ug manluluwas.
36 Apan kutob lang sa baba ang ilang gipanulti;
ug namakak sila.
37 Dili sila maunongon kaniya;
wala sila nagmatinumanon sa kasabotan
nga gihatag sa Dios kanila.
38 Apan bisan pa niini, maluloy-on ang Dios.
Gipasaylo niya ang ilang mga sala
ug wala niya sila laglaga.
Sa daghang higayon gipugngan niya ang iyang kasuko
bisan labihan na gayod ang iyang kapungot.
39 Nahinumdoman niya nga sila mga tawo lamang
nga lumalabay sama sa hangin.
40 Sa makadaghang higayon gisupak
ug gipasubo nila ang Dios didto sa kamingawan.
41 Kanunay nila siyang gisulayan;
gipasakitan gayod nila ang pagbati
sa Balaang Dios sa Israel.
42 Gikalimtan nila ang iyang gahom nga gipakita
sa dihang giluwas niya sila sa ilang mga kaaway,
43 ug ang gihimo niya nga mga milagro ug
katingalahang mga buhat didto sa Zoan,
sa yuta sa Ehipto.
44 Gihimo niyang dugo ang mga suba
sa mga Ehiptohanon,
ug tungod niini dili sila makainom.
45 Nagpadala siya ug labihan kadaghang
mga langaw sa pagpaantos kanila,
ug mga baki sa pagdaot sa ilang mga yuta.
46 Gipakaon niya sa mga dulon
ang ilang mga tanom ug mga abot.
47 Gipamatay niya ang ilang mga ubas
ug mga kahoy nga igos
pinaagi sa ulan nga ice.
48 Gipamatay niya ang ilang mga hayop pinaagi
sa kilat ug sa pagpaulan ug ice.
49 Tungod sa iyang labihan nga kasuko kanila,
gipadad-an niya sila
ug mga anghel sa paglaglag kanila.
50 Wala niya pugngi ang iyang kasuko;
wala niya sila luwasa sa kamatayon,
kondili gipamatay hinuon niya sila pinaagi
sa mga katalagman.
51 Gipamatay niya
ang tanang kamagulangang anak nga lalaki
sa Ehipto nga lugar sa mga kaliwat ni Ham.
52 Unya gipagawas niya gikan
sa Ehipto ang iyang katawhan
nga daw panon sa mga karnero,
ug gigiyahan niya sila
sa kamingawan.
53 Giubanan niya sila,
busa wala sila mahadlok.
Apan ang ilang mga kaaway
nangalumos sa dagat.
54 Gidala niya sila sa yuta nga iyang gigahin,
didto sa bukid nga iyang giilog
pinaagi sa iyang gahom.
55 Giabog niya ang mga lumulupyo
didto pahilayo sa iyang katawhan,
ug gibahin-bahin niya ang maong yuta
sa mga tribo sa Israel aron ilang panag-iyahan,
ug gipapuyo niya sila didto.
56 Apan gisulayan nila ang Labing Halangdong Dios
ug misupak sila kaniya.
Wala nila tumana ang iyang mga sugo.
57 Nagpahilayo sila ug nagluib sa Dios
sama sa ilang mga katigulangan.
Dili sila kasaligan sama sa depektado nga pana.
58 Gipapangabugho ug gipalagot nila ang Dios
tungod sa ilang mga simbahanan diha
sa habog nga mga dapit
ug sa ilang mga dios-dios.
59 Nahibaloan‡ sa Dios kining gihimo sa mga Israelinhon,
busa nasuko siya ug gisalikway niya sila sa hingpit.
60 Gibiyaan niya ang iyang tolda sa Silo
nga maoy iyang pinuy-anan dinhi sa kalibotan.
61 Gitugotan niya nga ilogon sa kaaway
ang Sudlanan sa Kasabotan nga simbolo
sa iyang pagkagamhanan ug pagkahalangdon.
62 Nasuko siya sa iyang katawhan
nga iyang gipanag-iyahan,
busa gipapatay niya sila pinaagi sa gira.
63 Gilamoy sa kalayo ang ilang batan-ong mga lalaki,
busa wala nay mabana ang ilang mga dalaga.
64 Nangamatay sa gira ang ilang mga pari,
ug ang ilang mga biyuda
dili makahimo sa pagbangotan alang kanila.
65 Unya daw sa nahigmata ang Ginoo;
sama siya sa usa ka kusgang tawo
nga naisog tungod sa bino.
66 Giabog niya ang iyang mga kaaway;
gipakaulawan niya sila sa walay kataposan.
67 Wala niya pilia ang tribo ni Efraim§
nga mga kaliwat ni Jose.
68 Gipili hinuon niya ang tribo ni Juda
ug ang Bukid sa Zion nga iyang gimahal.
69 Didto gitukod niyang sama sa langit
ug sa yuta ang iyang Templo,
lig-on hangtod sa kahangtoran.
70-71 Gipili sa Dios si David
nga mahimong iyang alagad.
Gikuha niya siya gikan sa pagkamagbalantay sa karnero
ug gihimong hari sa Israel,
ang katawhan nga iyang gipanag-iyahan.
Sama sa usa ka magbalantay sa mga karnero.
72 Matinud-anong giatiman ni David ang mga Israelinhon,
ug gipangulohan niya sila sa maalamon nga paagi.
* Salmo 78:1 Mga katagilungsod: o Mga katawhan ko. † Salmo 78:12 atong: sa Hebreo, ilang, nga mao ang mosunod nga henerasyon. Tan-awa ang bersikulo 6-8. ‡ Salmo 78:59 Nahibaloan: sa literal, Nadunggan. § Salmo 78:67 Wala…Efraim: wala pilia sa Ginoo dinhi nga mahimong sentro sa pagsimba ug diin mohari ang iyang pinili nga hari.