Salmo 95
1 Dali! Mag-awit kita sa kalipay.
Manghugyaw kita alang sa Ginoo nga atong salipdanan nga Bato ug manluluwas.
2 Moduol kita kaniya nga adunay pagpasalamat,
ug manghugyaw kita sa pag-awit ug mga pagdayeg kaniya.
3 Kay ang Ginoo gamhanan nga Dios.
Gamhanan siya nga hari ug labaw sa tanang mga dios.
4 Siya ang tag-iya sa mga kinahiladman sa kalibotan
ug sa kinatumyan sa mga bukid.
5 Siya usab ang tag-iya sa dagat ug sa yuta nga iyang gihimo.
6 Dali! Moluhod kita sa pagsimba sa Ginoo nga naghimo kanato.
7 Kay siya ang atong Dios,
ug kita ang iyang katawhan nga iyang gibantayan
ug giatiman sama sa mga karnero.
Kon madungog ninyo karon ang tingog sa Dios,
8 ayaw patig-aha ang inyong kasing-kasing
sama sa gibuhat sa inyong mga katigulangan kaniadto didto sa Meriba,
ingon man sa dihang didto sila sa kamingawan sa Masa.
9 Miingon ang Dios, “Didto gisulayan nila ako bisan nakita na nila
ang akong gihimo alang kanila.
10 Sulod sa 40 ka tuig nasuko gayod ako
niadto nga henerasyon.
Ug miingon ako nga sila katawhan nga nahisalaag
ug wala magsunod sa akong gitudlo kanila.
11 Sa akong kasuko,
nanumpa ako nga dili gayod nila madawat
ang kapahulayan nga gikan kanako.*”
* Salmo 95:11 kapahulayan nga gikan kanako: tingali ang buot ipasabot, ang yuta nga gisaad sa Dios nga ihatag kanila.