6
Mahuman na ang Pagpahayahay sa mga Pangulo sa Israel
1 Alaot kamong mga pangulo sa Zion ug sa Samaria,
nga nagpuyo nga hayahay ug walay gikabalak-an.
Ginaisip ninyo ang inyong kaugalingon
nga mga dungganong tawo sa nag-unang nasod,
ug dalangpanan kamo sa inyong mga lumulupyo.
2 Tan-awa ang siyudad sa Calne,
ang dakong siyudad sa Hamat,
ug ang siyudad sa Gat nga sakop sa Filistia.
Mas gamhanan pa ba kamo kaysa nianang mga gingharian?
Mas halapad pa ba ang inyong yuta kaysa kanila?
3 Alaot kamong naghuna-huna nga layo pa
ang adlaw sa kalaglagan.
Sa inyong mga daotang binuhatan gipadali ninyo
ang pag-abot sa adlaw sa pagsilot.
4 Alaot kamong naghigda-higda lang sa inyong mahalong mga katre,*
ug nagpatuyang ug kaon sa karne sa nating karnero
ug pinatambok nga nating baka.
5 Alaot kamong naghimo ug mga awit samtang nagtukar sa harpa
ug mahilig maghimo ug mga instrumento sa musika sama kang David.
6 Alaot kamong kusog moinom ug bino ug naggamit
ug mahalong mga pahumot, apan walay kahangawa
bahin sa umaabot nga kalaglagan sa inyong nasod.†
7 Kamo nga mga pangulo mao ang unang bihagon,
ug maundang ang inyong mga pista ug pagpahayahay.
Gikapungtan sa Ginoo ang Pagkamapahitas-on sa Israel
8 Nanumpa ang Ginoong Dios, ang Dios nga Makagagahom. Miingon siya,
“Gikapungtan ko ang pagkamapahitas-on sa mga kaliwat ni Jacob,
ug gikasilagan ko ang lig-ong mga bahin sa ilang lungsod.
Busa itugyan ko sa kaaway ang ilang lungsod
ug ang tanang anaa niini.”
9 Kon adunay napulo ka tawong mabilin sa usa ka balay, mamatay silang tanan. 10 Sa dihang kuhaon sa paryente ang lawas sa usa sa namatay aron sunogon, mangutana siya ni bisan kinsa nga atua sa kinasuloran nga bahin sa balay, “Adunay lain ka pa bang kauban diha?” Motubag ang tawo, “Wala.” Unya moingon ang paryente, “Paghilom na! Kay kinahanglan dili nato malitok ang ngalan sa Ginoo.”
11 Kay sa pagkatinuod, kon ang Ginoo na ang magmando,
madugmok gayod ang tanang mga balay, gagmay man o dagko.
12 Modagan ba ang mga kabayo sa batoon nga bakilid?
Madaro ba sa baka ang dagat? Dili!
Apan gituis ninyo ang hustisya ug katarong.‡
13 Naglipay kamo sa inyong kadaogan
batok sa mga lungsod sa Lo Debar ug Karnaim,
ug nag-ingon kamo,
“Dili ba nga napildi nato sila pinaagi sa atong kaugalingong kusog?”
14 Sa pagkatinuod nag-ingon ang Ginoong Dios nga Makagagahom,
“Ipasulong ko kamong mga Israelinhon sa usa ka nasod.
Lisod-lisoron nila kamo sa inyong mga dapit,
gikan sa Lebo Hamat paingon sa sapa sa Araba.”
* 6:4 mahalong mga katre: sa literal, mga katre nga adunay mga bahin nga hinimo gikan sa bangkil sa elepante. † 6:6 kalaglagan sa inyong nasod: sa literal, kalaglagan ni Jose, nga ang buot ipasabot ang mga kaliwat ni Jose o ang nasod sa Israel. ‡ 6:12 Apan gituis ninyo…katarong: sa literal, Gihimo ninyong hilo ang hustisya, ug gihimo ninyong pait nga tanom ang katarong.