Salmo 48
Ang awit sa mga anak ni Kora.
1-2 Gamhanan ang Ginoo nga atong Dios,
ug takos gayod nga dayegon diha sa iyang siyudad
nga anaa sa iyang balaang bukid.
Matahom ang kahabog niini ug naghatag kini ug kalipay
sa tibuok kalibotan.
Kining balaan nga Bukid sa Zion mao ang siyudad
sa Gamhanan nga Hari.
3 Anaa ang Dios sa lig-on nga bahin sa Jerusalem
ug gipakita niya nga siya kasaligan nga tigpanalipod.
4 Nagtigom ang mga hari aron sa pagsulong sa Jerusalem,
5 apan pagkakita nila niini, nahingangha sila;
nahadlok sila ug nanagan.
6 Nangurog sila sa kahadlok
daw sa babayeng nagbati.
7 Gilaglag sila sa Dios*
sama sa mga barko sa Tarshish
nga gikuso-kuso sa hangin nga gikan sa sidlakan.
8 Nadungog namo ang gipanghimo sa Dios kaniadto,
ug karon nakita na gayod namo kini sa siyudad sa among Dios,
ang Ginoo nga Makagagahom.
Lig-onon niya kining siyudara hangtod sa kahangtoran.
9 O Dios, namalandong kami sa imong gugma
sulod sa imong Templo.
10 Bantogan ka ug gidayeg sa mga tawo
sa tibuok kalibotan†,
tungod kay nagmadaogon ka pinaagi sa imong gahom.‡
11 Hinaut nga maglipay ang mga lumulupyo sa Zion§
ug ang mga lumulupyo sa ubang mga lungsod sa Juda,
tungod sa imong matarong nga paghukom.
12 Mga Israelinhon, libota ninyo ang Zion*
ug ihapa ang mga tore niini.
13 Tan-awa ninyo pag-ayo ang mga paril
ug ang lig-ong bahin niini nga siyudad,
aron masultihan ninyo ang sunod nga mga henerasyon
14 nga ingon niana ang Dios nga atong gialagaran.
Dios siya sa walay kataposan.
Siya ang gagiya kanato hangtod sa kahangtoran.
* Salmo 48:7 sa Dios: sa Hebreo, mo. † Salmo 48:10 tibuok kalibotan: sa literal, kinatumyan sa kalibotan. ‡ Salmo 48:10 nagmadaogon ka pinaagi sa imong gahom: o matarong ang imong paggahom. § Salmo 48:11 lumulupyo sa Zion: sa literal, Bukid sa Zion. Zion ang tawag usahay sa Jerusalem. * Salmo 48:12 Basin aron nga makita nila nga wala maunsa ang Zion bisan pag gisulong kini.