Ang Libro sa
Mga Panultihon
Ang Kapuslanan sa mga Panultihon
1
1 Mao kini ang mga panultihon ni Solomon, nga anak ni David ug hari sa Israel.
2 Pinaagi niining mga panultihon, makat-onan mo ang kaalam*
ug maayong pamatasan, ug ang pagsabot sa mga pulong
nga naghatag ug kaalam.
3 Motul-id kini sa imong pamatasan aron mahimo kang maalamon,
nga nagsubay sa ensakto, matarong, ug makiangayon.
4 Maghatag kini ug kaalam sa mga walay nahibaloan,
ug maayong pagdesisyon ngadto sa mga kabatan-onan.
5 Pinaagi sa pagpamati niini madugangan pa gayod ang kaalam
sa mga maalamon ug magiyahan ang mga adunay kahibalo,
6 aron masabtan ang kahulogan sa mga panultihon,
mga sambingay,
ug mga tigmo sa mga maalamon.
7 Ang tawo nga gustong magmaalamon angayng magtahod sa Ginoo.
Ang tawong buang-buang† gipakawalay-bili ang kaalam
ug dili gustong matul-id ang iyang pamatasan.
Ang Tambag sa Paglikay sa mga Tawong Daotan
8 Anak, pamatia ang pagtul-id sa imong ginikanan
sa imong pamatasan,
9 tungod kay kini makapasidungog kanimo
sama sa korona ug makapaanyag sama sa kuwintas.
10 Anak, ayaw pagpadala sa pagpangdani
sa mga tawong makasasala
11 o mouban kanila kon moingon sila, “Dali, uban kanamo;
mangatang kitag tawo ug atong patyon bisag walay sala.
12 Buhi pa sila karon ug maayog panglawas apan pamatyon nato sila;
mahisama sila sa mga nahiadto na sa dapit sa mga patay.
13 Makakuha kita kanilag mahalong kabtangan,
ug pun-on nato ang atong mga balay sa atong mga inilog.
14 Sige na, uban kanamo,
ug bahinon ta ang atong mga inilog.”
15 Anak, ayaw gayod pag-uban kanila; likayi sila.
16 Kay sayon ra nila ang pagpakasala
ug pagpatay ug tawo.
17 Kawang lang ang pagbutang ug lit-ag
kon ang langgam nga dakponon nagtan-aw.
18 Nasayod ang langgam nga lit-agon siya,
apan kining mga daotan wala masayod nga sila mismo
ang mabiktima sa ilang binuhatan.
Mangatang silag patyonon
apan silay pagapatyon.
19 Mao kanay dangatan sa mga tawong moangkon
ug kabtangan sa daotang paagi.
Mao ra kanay ilang kamatyan.
Ang Resulta sa Pagsalikway sa Kaalam
20-21 Ang kaalam sama sa tawo nga nagwali sa kadalanan,
mga plasa, mga merkado,
ug sa mga pultahan sa mga lungsod. Miingon siya:
22 “Kamong mga walay kahibalo,
hangtod kanus-a kamo magpabiling ingon niana?
Kamong mga bugal-bugalon,
hangtod kanus-a ninyo ikalipay ang pagbugal-bugal?
Kamong mga buang-buang,
hangtod kanus-a kamo magdumili sa kaalam?
23 Pamatia ang akong pagbadlong.
Ipadayag ko kaninyo ang akong huna-huna.‡
Ipadayag ko ang buot kong isulti batok kaninyo:
24 Tungod kay wala kamo manumbaling
sa akong pagtawag nga moduol kanako,
25 ug tungod kay gipakawalay-bili ninyo
ang tanan kong mga tambag ug pagbadlong,
26-27 kataw-an ko kamo kon moabot kaninyo
ang katalagman nga daw sa buhawi;
biay-biayon ko kamo kon moabot kaninyo
ang daw sa bagyo nga kalisdanan
ug ang makalilisang nga mga panghitabo.
28 “Unya manawag kamo kanako,
apan dili ko kamo panumbalingon.
Mangita kamo kanako,
apan dili ninyo ako makit-an.
29 Tungod kay dili kamo magpatudlo
ug wala kamoy pagtahod sa Ginoo,
30 gipakawalay-bili ninyo ang akong mga tambag
ug gipakadaotan ang akong pagbadlong.
31 Busa anihon ninyo ang bunga sa inyong binuhatan
ug sa inyong mga daotang plano.
32 Kay ang pagkamalapason
sa mga walay kahibalo maoy mopatay kanila,
ug ang kawalay pagpakabana sa mga buang-buang maoy molaglag kanila.
33 Apan ang namati kanako magkinabuhi
nga luwas sa katalagman.
Walay mahitabo kaniya
ug wala siyay angayng kahadlokan.”
* 1:2 Kini nga kaalam mao ang kaalam nga naghatag sa maayo ug husto nga pamatasan. † 1:7 Nagpasabot kini niadtong mga tawo nga wala moila sa Dios ug sa iyang kasugoan. ‡ 1:23 Ipadayag ko kaninyo ang akong huna-huna: sa literal, Ibubo ko kaninyo ang akong Espiritu.