5
Ayaw Pagpataka ug Saad ngadto sa Dios
1 Pagbantay sa imong ginahimo kon moadto ka sa Balay sa Dios. Mas maayo pa nga mopaduol ka didto nga andam nga motuman sa Dios* kaysa maghalad ka sama sa paghalad sa mga buang-buang nga wala makahibalo nga sayop ang ilang ginahimo.
2 Ayaw pagpataka ug sulti. Huna-hunaa una pag-ayo
sa dili ka pa mosaad sa Dios.
Hinumdomi nga ang Dios anaa sa langit
ug ikaw ania lang sa yuta,
busa ayaw pagpatuyang ug sulti.
3 Kon daghan ka ug gihuna-huna, lagmit magdamgo ka,
ug kon magpataka ka ug sulti, lagmit masayop ka.
4 Kon mosaad ka sa Dios, tumana kini dayon. Tumana gayod ang imong gisaad kaniya kay dili siya gustog mga buang-buang. 5 Mas maayo pa nga dili ka na lang mosaad kaysa mosaad ka, unya dili nimo tumanon. 6 Ayaw pagpakasala pinaagi sa imong gipanulti, ug ayaw pag-ingon sa pari† sa Templo nga wala mo kini tuyoa, kay masuko ang Dios kon isulti mo kana ug daoton niya ang imong hinagoan. 7 Walay kapuslanan ang pagsigeg sulti ug pagsigeg damgo. Busa tahora ang Dios.
Ang Bahandi Walay Kapuslanan
8 Ayaw katingala kon makita mo nga sa inyong dapit gilisod-lisod ug gipanapian ang mga kabos, ug gihikawan sa hustisya ug sa ilang katungod. Kay ang mga opisyal nga naghimo niini protektado sa mas taas pa nga opisyal, ug kining duha protektado usab sa mas taas pa gayod nga opisyal. 9 Bisan ang hari gapahimulos usab sa yuta.
10 Si bisan kinsa nga nahigugma sa kuwarta
ug sa uban pa nga bahandi dili makontento niini.
Wala usab kini kapuslanan.
11 Kon nagdugang ang imong bahandi,
nagdugang usab ang buot mohurot niini,
ug dili ka makapahimulos sa imong bahandi.
12 Ang trabahante makatulog ra ug maayo,
gamay man o daghan ang iyang makaon,
apan ang adunahan dili makatulog pag-ayo
tungod sa kadaghan sa iyang bahandi.
13 Adunay nakita ako nga dili gayod maayo dinhi sa kalibotan:
Ang pagtigom ug bahandi makadaot sa nagtigom niini,
14 o mawala lang diha sa dili maayo nga negosyo,
ug wala na siyay ikabilin sa iyang kabataan.
15 Natawo kita nga walay dala,
ug mamatay usab kita nga walay dala.
Wala gayod kitay madala sa atong hinagoan.
16 Subo gayod kini kaayo!
Natawo kita nga walay dala,
mobiya usab kita nga walay dala.
Unsa may atong maani sa atong paghago
nga wala man kini kapuslanan?
17 Ang atong kinabuhi puno sa kalisod,‡
kabalaka, balatian, ug kasuko.
18 Busa nasuta ko nga ang labing maayong himuon sa tawo sa hamubo nga kinabuhi nga gihatag sa Dios kaniya mao ang pagkaon, pag-inom, ug pagpahimulos sa iyang hinagoan dinhi sa kalibotan, kay alang man gayod kana kaniya. 19 Gihatagan sa Dios ang tawo sa kabtangan ug sa uban pang mga bahandi, ug gitugotan niya siya nga makapahimulos niini aron madawat sa tawo ang alang kaniya ug maglipay siya sa iyang hinagoan. Gasa kini sa Dios kaniya. 20 Ug tungod kay kanunayng gilipay sa Dios ang tawo, dili kini mabalaka sa kamubo sa iyang kinabuhi.
* 5:1 motuman sa Dios: o mamati. † 5:6 pari: sa literal, mensahero o anghel. Sa Septuagint ug sa Syriac, Dios. ‡ 5:17 kalisod: sa literal, kangitngit.