Salmo 59
Ang awit alang sa maestro sa mga mag-aawit. Awita kini sa tono sa awit nga “Ayaw Laglaga.” Ang awit ni David human magpadala si Saulo ug mga tawo nga mobantay sa balay ni David aron patyon siya.
1 O Dios, luwasa ako gikan sa akong mga kaaway;
panalipdi ako sa mga nakigbatok kanako.
2 Luwasa ako gikan sa mga tawong daotan
ug sa mga mamumuno.
3 Ginoo, tan-awa! Nag-atang sila aron sa pagpatay kanako
bisan wala ako makasala kanila.
4-5 Wala akoy nahimong sala,
apan andam sila sa pag-ataki kanako.
Sige na, Ginoong Dios nga Makagagahom, Dios sa Israel,
siloti ang mga katawhan nga wala motuo kanimo.
Ayaw kaloy-i ang mga maluibon.
6 Mamalik sila inigkagabii nga daw sa mga iro
nga magngulob nga maglibot-libot sa siyudad.
7 Pamatia ang ilang gipanulti;
mga sakit nga pulong ang naggawas sa ilang baba,
sama kini kasakit sa igo sa espada.
Nag-ingon pa sila, “Walay makadungog kanato.”
8 Apan ikaw, Ginoo, kataw-an mo sila nga wala motuo kanimo.
Biay-biayon mo silang tanan.
9 O Dios, ikaw ang akong kusog;
maghulat ako kanimo kay ikaw ang akong dalangpanan.
10 Ikaw ang Dios nga naghigugma kanako.
Mag-una ka kanako ug ipakita mo ang kapildihan sa akong mga kaaway.
11 Apan ayaw sila patya diha-diha
kay basin ug malimtan sa akong mga katawhan
kon giunsa mo pagsilot ang imong mga kaaway.
O Ginoo nga among tigpanalipod,
ipahisalaag ug laglaga ang akong mga kaaway pinaagi sa imong gahom.
12 Nagpakasala sila pinaagi sa ilang gipanulti.
Hinaut nga malit-agan sila sa ilang pagkamapahitas-on,
kay nanunglo sila ug namakak.
13 Sa imong kasuko,
laglaga sila hangtod nga mangawala sila sa hingpit.
Unya masayran sa mga tawo nga ikaw, O Dios,
naghari sa Israel ug sa tibuok kalibotan*.
14 Sa gabii, mamalik ang akong mga kaaway nga daw mga iro
nga magngulob nga maglibot-libot sa siyudad.
15 Naglibot-libot sila sa pagpangita ug pagkaon,
ug magngulob kon dili mabusog.
16 Apan mag-awit ako mahitungod sa imong gahom.
Kada buntag mag-awit ako nga malipayon
sa pagdayeg sa imong gugma.
Tungod kay ikaw ang akong dalangpanan,
ang nagpanalipod kanako sa panahon sa kalisod.
17 O Dios, ikaw ang akong kusog;
mag-awit ako ug mga pagdayeg kanimo
kay ikaw ang akong dalangpanan,
ang Dios nga naghigugma kanako.
* Salmo 59:13 tibuok kalibotan: sa literal, kinatumyan sa kalibotan.