34
Silotan sa Dios ang Iyang mga Kaaway
1 Duol kamo, mga kanasoran, ug pamati pag-ayo.
Ang tibuok kalibotan,
ug ang tanang anaa niini kinahanglang mamati.
2 Kay nasuko ang Ginoo sa tanang nasod.
Napungot siya sa ilang mga sundalo.
Busa laglagon niya sila sa hingpit.*
3 Pasagdan nga dili malubong ang ilang mga patayng lawas,
ug magbanaw ang dugo sa mga bukid.
Busa mangalisbo ang mga baho niini.
4 Matunaw ang tanang butang nga anaa sa kalangitan,
ug ang kalangitan mawala nga daw kasulatan nga gilukot.
Mangahulog ang mga bitoon sama sa laya nga mga dahon
sa ubas o igos nga nangatagak.
5 Human ug gamit sa Ginoo ang iyang espada didto sa kalangitan,
itigbas niya kini sa Edom,
ang katawhan nga iyang gihukman nga silotan.
6 Ang espada sa Ginoo mabulit sa dugo ug tambok,
nga daw gigamit sa pag-ihaw sa mga halad nga kanding ug karnero.
Kini tungod kay pamatyon sa Ginoo ang mga tawo sa Bozra ingon nga halad.
Daghan ang iyang pamatyon sa uban pang mga siyudad sa Edom.
7 Pamatyon usab ang ilang mga pangulo nga daw sa mga torong baka nga kusgan.
Ang ilang yuta mapuno sa dugo ug tambok.
8 Kay adunay gitagana nga panahon ang Ginoo alang sa pagpanimalos
sa iyang mga kaaway tungod sa gibuhat niini ngadto sa Zion.†
9 Ang mga sapa sa Edom mahimong aspalto ug ang yuta mahimong asupre.
Ang tibuok nasod mahimong aspalto nga nagdilaab.
10 Dili kini mapalong adlaw ug gabii.
Ang aso niini mag-ulbo sa walay kataposan.
Wala nay mopuyo ug moagi sa Edom hangtod sa hangtod.
11 Puy-an kini sa mga kuwago ug mga uwak.‡
Nagplano na ang Ginoo nga himuon niya kining walay porma ug haw-ang.
12 Pagtawgon kini nga “Walay Pulos nga Gingharian.”
Mangahanaw ang tanan niyang mga pangulo.
13 Manubo ang tunokon nga mga tanom
sa ilang pinarilan nga mga lungsod
ug sa lig-ong mga bahin niini.
Ug mamuyo didto ang mga kuwago
ug ihalas nga mga iro.§
14 Ang ihalas nga mga mananap apil ang ihalas
nga mga iro* magtagbo didto.
Ang ihalas nga mga kanding manawag
sa ilang mga kauban,
ug ang mga mananap nga gabii lang
manggawas moadto didto aron sa pagpahulay.
15 Ang mga kuwago magsalag didto,
mangitlog, mamusa, ug panalipdan nila
ang ilang mga piso ilalom sa ilang mga pako.
Moadto usab didto ang mga uwak
nga magparis-paris.
16 Tan-awa ninyo ang libro sa Ginoo ug basaha.
Walay bisan usa sa akong gipanulti nga dili matuman.
Walay usa niining mga mananapa ang mawala,
ug walay usa kanila nga walay pares.
Kay pagbuot kini sa Ginoo,
ug siya mismo† mao ang motigom kanila.
17 Gitagana na niya ang yuta ug gibahin ngadto sa mga mananap.
Panag-iyahon nila kini hangtod sa hangtod,
ug didto na sila mamuyo sa walay kataposan.
* 34:2 laglagon niya sila sa hingpit: ang Hebreo nga pulong nga gigamit dinhi nagkahulogan sa mga butang nga gihalad sa Ginoo pinaagi sa paghalad o paglaglag niini. † 34:8 Zion: mao usab ang Jerusalem. ‡ 34:11 mga kuwago ug mga uwak: dili klaro sa Hebreo kon unsa gayod kining mga mananapa. § 34:13 ihalas nga mga iro: sa English, “jackals”. * 34:14 ihalas nga mga iro: sa English, “hyenas”. † 34:16 siya mismo: o ang iyang Espiritu.