Salmo 24
Awit ni David.
1 Ang tibuok kalibotan ug ang tanang anaa niini iya sa Ginoo.
2 Kay siya ang nagmugna sa kalibotan diha sa lawom nga katubigan.
3 Kinsay makatungas sa bungtod sa Ginoo?*
Kinsay makasulod sa iyang balaang dapit?
4 Kadtong maayog binuhatan ug limpyog huna-huna,
wala mosimbag mga dios-dios,
ug dili bakakon.
5 Panalanginan siya ug isipon nga matarong sa Ginoo,
ang Dios nga iyang manluluwas.
6 Mao kana nga matang sa tawo ang makadangop
ug makasimba sa Dios ni Jacob.†
7 Ablihi ang karaang mga pultahan sa Templo
aron makasulod ang gamhanang Hari!
8 Kinsa kining gamhanang Hari?
Siya mao ang Ginoo nga kusgan ug lig-on sa pagpakig-gira.
9 Ablihi ang karaang mga pultahan sa Templo
aron makasulod ang gamhanang Hari!
10 Kinsa ba kining gamhanang Hari?
Siya mao ang Ginoo nga makagagahom.
Oo, siya ang gamhanang Hari.
* Salmo 24:3 bungtod sa Ginoo diin nagtindog ang templo. † Salmo 24:6 makasimba sa Dios ni Jacob: mao kini sa Septuagint; apan sa Hebreo, mosimba, Jacob.