21
Gitagna ang Kapildihan sa Jerusalem
1 Adunay gisulti ang Ginoo kang Jeremias sa dihang gipadala ni Haring Zedekia ngadto kang Jeremias si Pashur nga anak ni Malkia ug ang pari nga si Sofonias nga anak ni Maasea. Miingon sila kang Jeremias, 2 “Palihog hangyoa ang Ginoo sa pagtabang kanamo, kay gisulong kami ni Nebucadnezar nga hari sa Babilonia. Basin pag maghimog milagro ang Ginoo sama sa iyang gihimo kaniadto, ug mohunong pagsulong si Nebucadnezar.”
3-4 Apan mitubag si Jeremias, “Ingna ninyo si Zedekia nga mao kini ang gisulti sa Ginoo, nga Dios sa Israel: Dili ninyo mapuslan ang mga armas nga inyong gigamit sa pagpakig-away kang Nebucadnezar ug sa iyang mga sundalo* nga naglibot sa inyong mga paril. Tigomon ko sila† taliwala niining siyudad. 5 Ako mismo ang makig-away kaninyo pinaagi sa akong gahom, tungod sa akong labihan nga kasuko. 6 Hutdon kog pamatay ang tanang lumulupyo niini nga siyudad, tawo man o mananap. Mangamatay sila sa grabing balatian. 7 Unya, ikaw Zedekia nga hari sa Juda, ug ang imong mga opisyal, ug ang mga tawong nahibilin nga wala mangamatay sa balatian, sa gira, ug sa kagutom, itugyan ko kang Nebucadnezar nga hari sa Babilonia ug sa uban pa ninyong mga kaaway nga nagtinguha sa inyong kinabuhi. Pamatyon kamo ni Nebucadnezar nga walay kaluoy. Ako, ang Ginoo, ang nag-ingon niini.
8 “Ingna usab ninyo ang katawhan sa Jerusalem nga mao kini ang giingon sa Ginoo: Pamati! Pagpili kamo: dalan sa kinabuhi o dalan sa kamatayon. 9 Bisan kinsa nga magpabilin niini nga siyudad mamatay sa gira, sa kagutom, o sa balatian. Apan ang mogawas ug motahan sa ilang kaugalingon ngadto sa mga taga-Babilonia‡ nga nagpalibot kaninyo, mabuhi. Oo, maluwas ang iyang kinabuhi. 10 Kay nakahukom na ako nga padad-an kini nga siyudad ug kalaglagan ug dili kaayohan. Itugyan ko kini sa hari sa Babilonia ug sunogon niya kini. Ako, ang Ginoo, ang nag-ingon niini.
11-12 “Ingna usab ninyo ang mga harianong panimalay sa Juda, nga mga kaliwat ni David, nga patalinghogan nila kining gisulti sa Ginoo:
“Patunhaya ninyo sa kanunay ang hustisya.
Tabangi ninyo ang mga gikawatan;
luwasa ninyo sila sa mga nagpaantos kanila.
Kay kon dili, mosilaob ang akong kasuko sama sa kalayo
nga dili mapalong tungod sa inyong daotang binuhatan.
13 Kaaway ko kamo, mga taga-Jerusalem,
kamong nagpuyo sa lig-ong dapit sa patag ibabaw sa bukid.
Nanghambog kamo nga nagkanayon, ‘Dili kita maunsa dinhi!
Walay makasulod sa atong lig-ong dapit.’
14 Apan silotan ko kamo sumala sa inyong binuhatan.
Sunogon ko ang inyong mga kalasangan ug mangasunog ang tanan sa palibot niini.
Ako, ang Ginoo, ang nag-ingon niini.”
* 21:3-4 iyang mga sundalo: sa literal, mga Kaldeanhon. † 21:3-4 sila: o ang inyong mga armas. ‡ 21:9 taga-Babilonia: sa literal, Kaldeanhon.