8
Gisilotan ang Israel Tungod sa Pagsimba sa mga Dios-dios
1 Miingon ang Ginoo,
“Patingoga ang budyong sa pagpahibalo
sa akong katawhan nga ang Israel nga giisip ko nga akong puloy-anan*
sulongon sa kaaway nga daw agila nga mosakdap kanila.
Kay gipakawalay-bili nila ang akong kasabotan
ug gilapas nila ang akong Kasugoan.
2 Nanawag sila kanako, ‘Dios sa Israel, giila ka namo.’
3 Apan gisalikway nila ang maayo,
busa gukdon sila sa ilang kaaway.
4 Nagpili sila ug mga hari ug mga opisyal
nga wala magpahibalo ug walay pagtugot gikan kanako.
Gihimo nilang mga dios-dios ang ilang mga plata ug mga bulawan,
ug mao kini ang nagdala kanila sa kalaglagan.
5 “Gisalikway ko† ang dios-dios nga baka sa mga taga-Samaria.
Misilaob ang akong kasuko kanila.
Hangtod kanus-a sila magpabilin sa pagpakasala?
6 Ang dios-dios nga baka sa Samaria gihimo lang sa platero nga taga-Israel.
Dili kana Dios, busa dugmokon gayod kana!
7 “Nagpugas silag hangin ug moani silag buhawi.‡
Ang ilang trigo walay uhay;
dili kini makahatag ug harina.
Apan bisan pag mamunga kini,
ang taga-laing dapit mao ang mohurot niini.
8 Lamyon ang Israel sa kaaway.
Ang pagtan-aw kaniya karon sa ubang mga nasod
sama sa galamiton nga walay pulos,
9 kay nangayo siya ug tabang sa Asiria.
Sama siya sa ihalas nga asno nga naglatagaw nga nag-inusara.
Gibayran niya ang kaabin niyang mga nasod
aron tabangan siya.
10 Bisan pag mobayad siya sa ubang mga nasod,
sa dili madugay tigomon ko ang iyang mga katawhan ug silotan.
Ug magsugod ang ilang pag-antos pinaagi sa pagdaog-daog kanila
sa hari sa Asiria ug sa iyang mga opisyal.
11 “Tinuod nga naghimo sila ug daghang mga halaran
aron nga halaran sa mga halad nga makahinlo kanila,
apan kining mga halaran nahimong dapit diin sila nagpakasala.
12 Gipasulat ko ang daghang mga kasugoan alang kanila,
apan giisip nila nga kini alang sa uban ug dili alang kanila.
13 Naghalad sila kanako ug ginakaon nila ang karne,§
apan wala ako malipay kanila.
Ug karon hinumdoman ko ang ilang kadaotan;
silotan ko sila tungod sa ilang mga sala.
Mobalik sila sa Ehipto.
14 Gikalimtan sa mga Israelinhon ang nagbuhat kanila.
Sila ug ang mga taga-Juda nagpatukod ug mga palasyo*
ug daghang mga lungsod nga nalibotan ug paril.
Apan sunogon ko ang ilang mga lungsod
apil ang lig-ong mga bahin niini.”
* 8:1 Israel…puloy-anan: o akong templo. † 8:5 ko: sa Hebreo, niya. ‡ 8:7 Nagpugas…buhawi: tingali ang buot ipasabot, sa ilang mga ginahimo nga walay pulos, dako nga silot ang ibalos kanila. § 8:13 ginakaon nila ang karne: sumala sa Lev. 7:11-18, ang karne sa halad nga alang sa maayong relasyon kan-on sa pamilya sa naghalad ug sa mga pari. * 8:14 palasyo: o templo.