Salmo 80
Ang awit alang sa maestro sa mga mag-aawit. Awita kini sa tono sa awit nga “Ang mga Liryo alang sa Kalig-onan sa Kasabotan.” Ang awit ni Asaf.
1 Pamatia kami, O Magbalantay sa Israel,
nga gagiya sa mga kaliwat ni Jose nga daw panon sa mga karnero.
Ikaw nga naglingkod sa imong trono sa taliwala sa mga kerubin,
ipakita ang imong pagkahalangdon
2 sa tribo ni Efraim, ni Benjamin, ug ni Manases.
Ipakita kanamo ang imong gahom.
Dali! Luwasa kami!
3 O Dios, ibalik kanamo
ang among maayong kahimtang kaniadto.
Ipakita kanamo ang imong kaayo
aron kami maluwas.
4 Ginoong Dios nga Makagagahom,
hangtod kanus-a ang imong kasuko sa pag-ampo namo nga imong mga katawhan?
5 Daw sa gipakaon mo kamig kagul-anan
ug gipainom ug daghang mga luha.
6 Gitugot mo nga awayon kami sa among kasikbit nga mga nasod,
ug sila nga among mga kaaway nagbugal-bugal kanamo.
7 O Dios nga Makagagahom,
ibalik kanamo ang among maayong kahimtang kaniadto.
Ipakita kanamo ang imong kaayo
aron kami maluwas.
8 Sama kami sa tanom nga ubas nga gikuha mo gikan sa Ehipto
ug gitanom sa yuta sa mga katawhan nga imong giabog.
9 Gihawanan mo ang maong yuta, ug nanggamot pag-ayo ang ubas
ug nalukop niini ang tibuok yuta.
10 Gilandongan sa iyang mga sanga ang kabukiran
ug ang dagkong mga kahoyng sedro.
11 Nakaabot ang iyang mga sanga sa Dagat sa Mediteraneo
ug ang iyang mga salingsing hangtod sa Suba sa Eufrates.
12 Apan nganong giguba mo man, O Dios, ang mga paril niining ubasan?
Gipamupo na hinuon sa tanang nangagi ang mga bunga niini.
13 Ug gikaon kini sa mga baboy nga ihalas ug sa uban pang ihalas nga mga mananap.
14 O Dios nga Makagagahom, tagda kami pagbalik!
Gikan sa langit, tan-awa pag-ayo ang among kahimtang.
Atimana kami nga imong katawhan,
15 pareho sa tanom nga ubas
nga gitanom mo pinaagi sa imong gahom.
Hinumdomi kami nga imong mga anak
nga gipalig-on mo alang sa imong kadungganan.
16 O Dios, sama kami sa giputol ug gisunog nga ubas.
Nasuko ka kanamo ug gilaglag mo kami.
17 Apan karon, tabangi kaming imong mga pinili
ug gipalig-on alang sa imong kadungganan.
18 Dili na kami mobiya kanimo.
Ibalik kanamo ang among maayong kahimtang,
ug simbahon ka namo.
19 O Ginoong Dios nga Makagagahom,
ibalik kanamo ang among maayong kahimtang kaniadto!
Ipakita kanamo ang imong kaayo aron maluwas kami.