Salmo 135
1 Dayega ang Ginoo!
Dayega ninyo siya,
kamong iyang mga alagad
2 nga nag-alagad sa balay sa Ginoo, diha sa hawanan sa balay sa atong Dios.
3 Dayega ang Ginoo kay maayo siya.
Pag-awit kamo ug mga pagdayeg kaniya,
kay maluloy-on siya.*
4 Dayega ninyo siya kay gipili niya ang katawhan sa Israel nga mga kaliwat ni Jacob,
nga mahimong iyang pinasahi nga katawhan.
5 Nakahibalo ako nga ang Ginoo gamhanan;
labaw siya sa tanang mga dios.
6 Gihimo sa Ginoo ang bisan unsa nga iyang gusto didto sa langit,
sa yuta, sa mga kadagatan, ug sa kahiladman niini.
7 Siya ang nagmando nga mopaibabaw ang mga panganod
gikan sa kinatumyan sa kalibotan,
ug nagpadala siyag mga kilat uban sa ulan.
Ug gipagawas niya ang hangin gikan sa ilang tipiganan.
8 Gipamatay niya ang mga kamagulangang anak nga lalaki sa mga Ehiptohanon,
ingon man ang unang anak sa ilang mga mananap.
9 Didto sa Ehipto, naghimo siyag mga milagro
ug katingalahang mga butang
sa pagsilot sa hari sa Ehipto† ug sa tanang opisyal niini.
10 Gipanglaglag niya ang daghang mga nasod,
ug gipamatay niya ang gamhanang mga hari,
11 sama kang Sihon nga hari sa mga Amorihanon,
kang Og nga hari sa Basan,
ug ang tanang mga hari sa Canaan.
12 Ug gihatag niya ang ilang yuta sa iyang katawhan
nga mga Israelinhon aron ilang panag-iyahan.
13 Ginoo, ang imong ngalan ug ang imong pagkabantogan
hinumdoman hangtod sa kahangtoran.
14 Kay pamatud-an mo, Ginoo, nga walay sala ang imong katawhan nga imong mga alagad,
ug kaloy-an mo sila.
15 Ang mga dios-dios sa ubang mga nasod
hinimo lang sa tawo gikan sa pilak ug bulawan.
16 Adunay mga baba kini, apan dili makasulti,
adunay mga mata, apan dili makakita,
17 adunay mga dalunggan, apan dili makadungog,
ug wala kini gininhawa.
18 Ang mga tawo nga naghimo niini nga mga dios-dios
ug ang tanang nagsalig kanila mahimong sama kanila.
19-20 Kamong katawhan sa Israel,
apil na kamong mga kaliwat ni Aaron,
ug uban pang mga kaliwat ni Levi,
dayega ninyo ang Ginoo!
Kamong nagtahod sa Ginoo,
dayega ninyo siya!
21 Dayega ang Ginoo nga anaa sa Zion,
ang Jerusalem nga iyang pinuy-anan.
Dayega ang Ginoo!
* Salmo 135:3 maluloy-on siya: o maayo kanang himuon. † Salmo 135:9 hari sa Ehipto: sa Hebreo, Paraon.