7
Ang mga Dulon, Kalayo, ug Tunton
1 Adunay panan-awon nga gipakita ang Ginoong Dios kanako: Nakita ko nga nagtigom siya ug daghan kaayong mga dulon. Nahitabo kini human magarab ang mga kumpay nga alang sa mga kabayo sa hari, ug sa dihang nagsugod na ang ikaduhang ani. 2 Unya gikaon sa mga dulon ang tanang mga tanom, ug wala gayoy nabilin. Unya miingon ako, “Ginoong Dios, pasayloa intawon ang mga kaliwat ni Jacob. Unsaon nila pagkabuhi kon ipahamtang mo kana nga silot? Huyang sila ug walay ikasarang.”
3 Busa nausab ang plano sa Ginoo ug miingon siya, “Dili na mahitabo ang imong nakita.”
4 Unya gipakita sa Ginoong Dios kanako kini nga panan-awon: Nakita ko nga nangandam ang Ginoong Dios sa pagsilot sa iyang mga katawhan pinaagi sa kalayo. Gilamoy sa kalayo ang tubig sa mga tinubdan sa ilalom sa yuta ug ang kaumahan sa yuta sa Israel. 5 Unya miingon ako, “Ginoong Dios, palihog, ayaw kana buhata. Unsaon pagkabuhi sa mga kaliwat ni Jacob kon buhaton mo kana? Huyang sila ug walay ikasarang.”
6 Busa nausab ang plano sa Ginoo ug miingon siya, “Dili na mahitabo ang imong nakita.”
7 Adunay panan-awon na usab nga gipakita ang Ginoong Dios kanako: Nakita ko ang Ginoo nga nagtindog duol sa paril ug aduna siyay gikuptan nga tunton.* 8 Nangutana ang Ginoo kanako, “Amos, unsa ang imong nakita?”
Mitubag ako, “Tunton.”
Unya miingon siya, “Sumala sa akong pagsukod, dili tul-id ang kinabuhi sa akong katawhan nga Israelinhon. Busa niining higayona dili ko na palabyon ang ilang mga sala. Silotan ko na sila.
9 “Gub-on ko ang mga halaran sa habog nga mga dapit
nga gisimbahan sa mga kaliwat ni Isaac,
ug ipasulong ko sa mga kaaway ang mga kaliwat ni Haring Jeroboam.”
Si Amos ug si Amazia
10 Unya, si Amazia nga pari sa Betel nagpadala ug mensahe kang Jeroboam nga hari sa Israel. Miingon siya, “Nagplano si Amos ug daotan batok kanimo dinhi mismo sa Israel. Dili na maagwanta sa mga tawo ang iyang gipanulti. 11 Kay mao kini ang iyang giingon,
“ ‘Mamatay si Jeroboam sa gira,
ug sigurado gayod nga bihagon
ang mga Israelinhon ngadto sa ubang nasod.’ ”
12 Unya miingon si Amazia kang Amos, “Ikaw nga propeta, pahawa dinhi ug balik sa Juda! Panginabuhi didto pinaagi sa imong pagkapropeta. 13 Ayaw na pagsugilon sa mensahe sa Dios dinhi sa Betel, kay mao kini ang templo nga gisimbahan sa hari ug ang templo sa iyang gingharian.”
14 Mitubag si Amos kang Amazia, “Dili ako propeta ug wala ako mabansay ingon nga usa ka propeta. Usa ako ka magbalantay sa karnero ug tig-atiman sa mga kahoy nga sikomoro. 15 Apan gikuha ako sa Ginoo gikan sa pagkamagbalantay sa karnero ug giingnan nga isugilon ang iyang mensahe kaninyo nga mga Israelinhon nga iyang katawhan. 16 Karon,
“ ‘Ikaw nga nag-ingon nga dili ako magsugilon sa mensahe
sa Dios sa mga Israelinhon nga kaliwat ni Isaac.’
17 “Pamatia kining giingon sa Ginoo batok kanimo,
“ ‘Ang imong asawa magbaligya sa iyang dungog sa siyudad
ug ang imong mga anak mamatay sa gira.
Ang imong mga kayutaan bahin-bahinon sa mga kaaway,
ug mamatay ka didto sa laing nasod.
Ug sigurado gayod nga bihagon ang mga Israelinhon
ngadto sa ubang nasod.’ ”
* 7:7 tunton: higot nga adunay pabug-at sa tumoy nga ginagamit sa pagtan-aw kon tul-id ba ang gihimo.