19
Ang Mensahe bahin sa Ehipto
1 Kini nga mensahe bahin sa Ehipto:
Pamati! Nagsakay ang Ginoo
sa tulin nga panganod padulong sa Ehipto.
Sa iyang pag-abot, mangurog sa kahadlok
ang mga dios-dios sa Ehipto,
ug malisang ang mga Ehiptohanon.
2 “Paunayon kog away ang mga Ehiptohanon:
igsoon batok sa igsoon,
silingan batok sa silingan,
lungsod batok sa lungsod,
ug gingharian batok sa gingharian.
3 Mawad-an ug kaisog ang mga Ehiptohanon,
ug libogon ko sila sa ilang mga plano.
Modangop sila sa mga dios-dios, sa kalag sa mga patay,
sa mga manalagna, ug mga espiritista.
4 Ipasakop ko sila sa gahom sa usa ka bangis nga hari.”
Mao kini ang giingon sa Ginoong Dios nga Makagagahom.
5 Mohubas ang Suba sa Nilo hangtod nga mamad-an kini.
6 Manimaho ang mga sapa,
mohinay ang agas sa mga tubod ug momala.
Mangalaya ang mga tag-as nga mga sagbot,
7 apil ang mga tanom sa daplin sa Suba sa Nilo.
Mangliki ang tanang uma duol sa Suba sa Nilo,
ug mangamatay ang mga tanom niini.
8 Magbangotan, manghilak, ug maminghoy
ang mga mangingisda sa Suba sa Nilo,
9 ug magsubo ang mga tighimo
ug panapton nga lino.
10 Maguol ang mga maghahabol
ug ang uban pang mga trabahante.
11 Mga buang-buang gayod ang mga opisyal sa Zoan!
Giila sila nga mga maalamon nga magtatambag
sa hari sa Ehipto,
apan ang ilang mga tambag
walay hinungdan.
Unsaon man nila pag-ingon sa hari sa Ehipto,
“Mga kaliwat kami sa mga maalamon nga tawo
ug mga hari sa unang panahon?”
12 Hari sa Ehipto, hain na man
karon ang imong mga maalamong mga tawo?
Kon maalamon gayod sila, pasultiha sila kon unsa
ang plano sa Ginoo nga Makagagahom
batok sa Ehipto.
13 Mga buang-buang gayod ang mga opisyal sa Zoan,
ug maulog-ulogan ang mga opisyal sa Memfis*.
Sila nga mga pangulo mao unta ang mogiya
sa mga katawhan sa Ehipto,
apan sila na hinuon ang nagpahisalaag kanila.
14 Gilibog sa Ginoo ang panghuna-huna
sa mga Ehiptohanon.
Wala na silay gihimo nga tarong.
Sama sila sa hubog nga nagsusapinday ug nagsuka.
15 Walay usa sa Ehipto nga makatabang sa iyang nasod,
adunahan man o kabos, dungganon man o yano.
16 Nianang panahona, ang mga Ehiptohanon mahimong huyang sama sa babaye. Mokurog sila sa kahadlok sa silot nga ipahamtang sa Ginoo nga Makagagahom kanila. 17 Mahadlok sila sa Juda, bisan ang pagsangpit lang sa ngalan niini makapalisang na kanila. Mahitabo kini tungod sa plano sa Ginoo nga Makagagahom batok kanila.
18 Niana usab nga panahon, lima ka lungsod sa Ehipto ang magsunod sa Ginoo nga Makagagahom, ug mosulti sila sa pinulongan nga Hebreo.† Ang usa niining mga lungsora pagatawgon nga “Siyudad sa Adlaw.”‡
19 Nianang adlawa, patindogon ang usa ka halaran alang sa Ginoo taliwala sa yuta sa Ehipto, ug patindogon usab ang usa ka handomanan nga bato sa utlanan niini. 20 Mahimo kining timailhan ug pagpamatuod sa presensya sa Ginoo nga Makagagahom sa yuta sa Ehipto. Kon mangayo ug tabang ang mga Ehiptohanon sa Ginoo tungod kay gipaantos sila sa mga nagdaog-daog kanila, padad-an niya silag magluwas ug manalipod kanila. 21 Ipaila sa Ginoo ang iyang kaugalingon ngadto kanila, ug nianang panahona ilhon nila ang Ginoo. Simbahon nila siya pinaagi sa nagkalain-laing mga halad. Mosaad sila sa Ginoo, ug tumanon nila kini. 22 Silotan sa Ginoo ang mga Ehiptohanon pinaagi sa mga katalagman, apan ayohon gihapon niya sila. Modangop sila kaniya, ug dunggon niya ang ilang mga pag-ampo ug ayohon niya sila.
23 Nianang panahona, adunay halapad nga dalan nga gikan sa Ehipto paingon sa Asiria. Ang mga Ehiptohanon ug mga Asirianhon magtabok-tabok sa Ehipto ug sa Asiria, ug mag-usa sila sa pagsimba. 24 Nianang panahona, makighiusa ang Israel sa Ehipto ug Asiria, ug kining tulo ka nasod mahimong panalangin sa kalibotan. 25 Panalanginan sila sa Ginoo nga Makagagahom nga mag-ingon, “Gipanalanginan ko ang Ehipto nga akong katawhan, ang Asiria nga akong gibuhat, ug ang Israel nga akong gipanag-iyahan.”
* 19:13 Memfis: sa Hebreo, Nof. † 19:18 sa pinulongan nga Hebreo: sa Hebreo, sa pinulongan sa Canaan. ‡ 19:18 Siyudad sa Adlaw: mao ini sa ubang mga manuskrito sa Hebreo ug sa Latin Vulgate. Sa kadaghanan nga mga manuskrito sa Masoretic nga Teksto, Siyudad sa Kalaglagan.