Salmo 57
Ang awit alang sa maestro sa mga mag-aawit. Awita kini sa tono sa awit nga “Ayaw Laglaga.” Ang “Miktam”* ni David sa dihang miikyas siya gikan kang Saulo didto sa langub.
1 O Dios, Kaloy-i ako, kay kanimo ako nangayo
ug pagpanalipod sama sa mga piso sa langgam
nga motago ilalom sa mga pako sa ilang inahan.
Magpailalom ako sa imong pagpanalipod hangtod
nga mahuman ang mga katalagman.
2 Nagpakitabang ako kanimo, Labing Halangdong Dios,
kanimo nga nagtuman sa imong katuyoan kanako.
3 Gikan sa langit, magpadala kag tabang
aron sa pagluwas kanako.
Laglagon mo ang mga nanulong kanako.
Ipakita mo ang imong gugma
ug pagkamatinumanon kanako.
4 Gilibotan ako sa mga kaaway
nga daw sa mga liyon
nga andam sa pagkunis-kunis ug tawo.
Ang ilang mga ngipon daw mga bangkaw ug mga pana.
Ang ilang mga dila daw hait nga mga espada.
5 Ipakita, O Dios, ang imong pagkagamhanan
diha sa kalangitan ug sa tibuok kalibotan.
6 Nabalaka ako kay nagbutang ang akong mga kaaway
ug lit-ag alang kanako.
Nagkalot silag lawom nga bangag sa akong agianan,
apan sila ra usab mismo ang nahulog niini.
7 Nagsalig gayod ako kanimo, O Dios;
awitan ka nako ug mga pagdayeg.
8 Momata ako samtang nagbanag-banag pa,
ug andamon ko ang akong mga instrumento nga adunay mga kuwerdas
sa pagdayeg kanimo sa tibuok kong kasing-kasing.
9 Dayegon ka nako, Ginoo, taliwala sa kanasoran.
Awitan ka nako taliwala sa mga katawhan.
10 Kay ang imong gugma ug pagkamatinumanon dili gayod masukod;
mas taas pa kini sa kalangitan.
11 O Dios, ipakita ang imong pagkagamhanan
diha sa kalangitan ug sa tibuok kalibotan.
* Salmo 57: “Miktam”: mamahimong usa kini ka termino nga ginagamit sa musika.