16
1 Ang mga taga-Moab nga nangikyas ngadto sa Sela,
nga usa ka lungsod sa kamingawan, nagpadala ug gasa
nga nating mga karnero ngadto sa hari sa bukid sa Zion.*
2 Ang mga babaye nga taga-Moab nga atua sa tabokanan sa Arnon
sama sa mga langgam nga giabog gikan sa ilang mga salag.
3 Miingon ang mga taga-Moab sa mga taga-Juda:
“Tambagi ninyo kami kon unsa ang among buhaton.
Panalipdi ninyo kami, sama sa landong sa
kahoy kon udtong tutok.
Nangagiw kami ug walay kapuy-an.
Tagoi ninyo kami ug ayaw kami ninyo pasagdi.
4 Papuy-a kami uban kaninyo.
Panalipdi kami gikan sa buot molaglag kanamo.”
Kon mahuman na ang pagpangdaog-daog
ug ang pagpanglaglag,
ug kon mawagtang na ang tigpasakit
sa yuta sa Israel,
5 maghari na unya ang usa ka kaliwat ni David
nga matinumanon ug mahigugmaon.
Sa iyang paghukom, palutawon niya ang hustisya.
Ug maabtikon siyang mohimo sa matarong.
6 Nakadungog kami kon unsa ka garboso ang mga taga-Moab.
Mga garboso sila ug mapahitas-on,
apan wala na kini kapuslanan.
7 Busa hilakan sa mga taga-Moab ang ilang nasod.
Manghilak silang tanan tungod sa pagkawala
sa ilang lami nga pagkaon sa Kir Hareset.
8 Nangadaot ang mga uma sa Hesbon ug apil ang mga ubasan sa Sibma.
Gidaot sa mga pangulo sa mga nasod ang mga ubasan† nga nakaabot sa Jazer,
sa disyerto, ug hangtod pa gayod sa Patay nga Dagat.
9 Busa naghilak ako maingon nga gahilak
ang taga-Jazer tungod sa ubasan sa Sibma.
Gihilakan ko ang Hesbon ug Eleale
kay dili na madunggan
ang kasadya sa ilang mga ting-ani.
10 Nawala ang kalipay
ug ang kasadya alang sa dagkong abot sa mga uma.
Wala nay mag-awit o manghugyaw didto sa mga ubasan.
Wala nay mopuga sa ubas aron himuon nga bino.
Gipahunong na sa Ginoo‡ ang ilang paghugyaw.
11 Busa nagsubo ako sa gidangatan sa Moab sama sa masulob-ong tingog sa harpa.
Nagsubo usab ako sa gidangatan sa Kir Hareset.
12 Kapoyon lang ang mga taga-Moab sa ilang pagbalik-balik
sa ilang mga halaran sa habog nga mga dapit.
Walay kapuslanan ang ilang pag-adto sa ilang mga templo aron sa pagpangamuyo.
13 Gisulti na kini kaniadto sa Ginoo mahitungod sa Moab. 14 Ug karon, mao kini ang iyang giingon, “Sulod gayod sa tulo ka tuig, mawala ang bahandi sa Moab ug maulawan ang iyang mga katawhan. Ang mahibiling buhi sa iyang mga katawhan diyutay ra ug huyang pa.”
* 16:1 sa bukid sa Zion: sa literal, bukid sa anak nga babaye sa Zion. † 16:8 Gidaot…ubasan: o nga ang bino niini mihubog sa mga pangulo sa mga nasod. ‡ 16:10 Gipahunong na sa Ginoo: sa Hebreo, Gipahunong ko na. Nagsulti dinhi ang Ginoo pinaagi kang Isaias.