10
1 Ingon nga ang patay nga mga langaw makadaot sa pahumot,
ang gamay nga binuang makadaot sa kaalam ug dungog.
2 Ang tawong maalamon gustong maghimo ug maayo,
apan ang buang-buang gustong maghimo ug daotan.
3 Bisan sa linakwan lang sa buang-buang,
mahibaloan na nga wala siyay panabot.
Ginapakita gayod niya sa tanan ang iyang pagkabuang-buang.
4 Kon masuko kanimo ang tigdumala
ayaw pasagdi ang imong katungdanan,
kay kon magmapailubon ka, basig pasayloon ka pa niya
bisan ug dako ang imong nahimo nga sala.
5 Adunay usa pa ka dili maayo nga butang nga nakita ko dinhi sa kalibotan,
ug kini ginahimo sa mga pangulo:
6 Ang mga buang-buang gihatagan ug taas nga posisyon
apan ang mga adunahan* gihatagan ug mubo nga posisyon.
7 Nakita ko nga ang mga ulipon nagsakay sa kabayo
samtang ang mga tawong dungganon naglakaw lang
nga daw mga ulipon.
8 Kon magbangag ka, lagmit mahulog ka.
Kon molusot ka sa bangag sa paril,
lagmit mapaakan ka ug bitin.
9 Kon maglukat ka ug bato, lagmit malugpitan ka.
Kon magbugha ka ug kahoy, lagmit masamad ka.
10 Kon habol ang imong atsa ug dili mo kini bairon,
mangusog ka gayod ug maayo sa paggamit niini.
Mao kana ang maayo sa adunay kaalam;
makatabang kini kanimo nga magmalampuson.
11 Walay kapuslanan ang imong abilidad sa pagpaamo sa bitin
kon napaakan ka na niini.
12 Ang mga pulong sa tawong maalamon makahatag kaniya ug kaayohan,
apan ang mga pulong sa tawong buang-buang makalaglag kaniya.
13 Ang buang-buang magsugod ug sultig mga binuang
nga sa kaulahian makahatag ug kadaot.
14 Dili gayod siya moundang ug sulti.
Wala gayoy nasayod sa umaabot, ug walay makasulti kanato
kon unsa ang mahitabo human kita mamatay.
15 Ang trabaho sa buang-buang makapakapoy kaniya,
busa naghuna-huna siya nga dili na lang siya moadto sa lungsod sa pagtrabaho.†
16 Alaot ang nasod nga ang hari niini ulipon kaniadto,
ug ang mga pangulo niini nagkombira lang sa tibuok adlaw.
17 Apan bulahan ang nasod nga ang hari niini natawo sa dungganon nga pamilya
ug ang mga pangulo niini nagkombira sa hustong panahon
aron sa paglig-on sa ilang kaugalingon ug dili aron maghubog.
18 Kon ang usa ka tawo tapolan moatiman sa atop sa iyang balay,
magtulo kini ug mahugno ang mga sablayan.
19 Ang pagkaon ug pag-inom makahatag ug kalipay sa tawo,
ug ang kuwarta makahatag sa tanan niyang kinahanglanon.
20 Ayaw panghimaraota ang hari bisan sa imong huna-huna,
o ang adunahan bisan sa tago,
kay tingalig adunay makasulti niini kanila.‡
* 10:6 adunahan: o dungganon. † 10:15 busa…pagtrabaho: o dili siya katuod moadtog lungsod. ‡ 10:20 kay tingalig…kanila: sa literal, tingalig adunay langgam nga mosugilon niini kanila.